Bukedde Online - Kayihura avudde mu mbeera naakola enkyukakyuka mubasirikale be, abeekyejo abatutte mu byalo\n'Luwum teyamanya lukwe lwa mmundu ezaakwekebwa mu Bayibuli'\nBukedde yanfunira Valentayini\nEnkyukakyuka ezaakoleddwa Gen. Kale Kayihura mu baduumizi ba poliisi naddala mu Kampala ziddiridde obumenyi bw’amateeka okweyongera, okwemulugunya kw’abasuubuzi naddala mu Kikuubo. JOSEPH MUTEBI akubye ttooci mu nkyukakyika zino.\nSSP JAMES RUHWEZA: Abadde RPC wa Kampala South atwaliddwa Sipi mu Kapachorwa. Ono okuva lwe yafuluma nga kadeti abadde akolera mu Kampala. Yasookera mu Ndeeba nga OC, n’atwalibwa e Kira Road nga DPC gye yava n’akuzibwa okuba RPC wa Kampala South. Abadde muganzi nnyo mu bakama be ne kivaako okugayaala nga tewali amukuba ku mukono.\nAbadde afunye amawaggali ng’anyooma abamu ku bakama be. Gye buvuddeko yalumbye omukwanaganya wa poliisi n’omuntu wa bulijjo mu Kampala n’emiriraano, ACP/ Anatoli Muleterwa ku mawulire ga Bukedde TV ku buvuyo obwali ku ppaaka enkadde baddereeva ba takisi ab’ekiwaayi kya Mayambala bwe balwanagaana n’aba TAPSCOM aba Ssematimba ng’abamu balumiriza Muleterwa okubaako oludda lwawagira. Ruhweza n’agamba nti bagenda kunoonyereza ku Muleterwa ekintu ekyali kityobola mukama we amusinga amayinja.\nAlemeddwa n’okukkakkanya olutalo mu Kikuubo, abasuubuzi b’ekibinja kya Mafende nga balwana n’aba Haji Katimbo abalina amaduuka n’akeedi.\nSSP JAMES RUHWEZA: Abadde RPC wa Kampala South atwaliddwa Sipi mu Kapachorwa.\nSSP /SIRAJE BAKALEKE: Y’abadde RPC wa Kampala East n’azzibwa mu Kampala South. Okutwalibwa mu kitundu kino yayongeddwa buvunaanyizibwa era okuva lwe yafuluma ku bwakadeti abadde akolera mu Kampala.\nYasooka kukulira bikwekweto ku poliisi ya Kampalamukadde n’aweebwa obwa OC oluvannyuma n’afuuka DPC wa Kampalamukadde okumala emyaka etaano era nga ye DPC akyasinze okulwayo.\nYafuulibwa DPC e Kawempe gye yaggyibwa n’afuuka RPC wa Kampala East. Naye muganzi nnyo olw’obukozi n’obutattira bamenyi ba mateeka ku liiso. Teyeebaka asula alawuna era yaweze bw’agenda okufaafaagana n’ababbi.\nMuwagizi wa Museveni.\nWadde Musiraamu taliiko ludda lw’awagira. Agamba nti ab’e Kibuli, Kampalamukadde oba awalala bantu ba Allah.\nSP/ CEASER Tusingwire: Y’abadde DPC w’e Wandegeya n’asindikibwa Adjumani nga DPC . Abadde n’obutakkaanya obwamaanyi ne SSP/Sam Omara abadde mukamawe ng’ate Omara muganzi nnyo ewa Gen Kayihura olw’enkola ye ey’emirimu.\nAbadde alwanyisibwa nnyo abafere ababba abayizi b’e Makerere abawala era nga bakola nnyo okuteeka ssente mu lugambo okumwonoona eri bakama be.\nKu nkomerero y’omwaka oguwedde yayayanjulwa mu bazaala mukazi we ku mukolo ogw’amaanyi ogwamulabisa ng’alina ssente ennyingi banne ze balowooza nti tayinza kuzifuna mu mulimu gwe.\nSP/ ANDREW KAGGWA: Yaggyiddwa Adjumani gy’abadde DPC n’awebwa obwa RPC Kampala East.\nSP / MICHAEL SABIRA MUSANI: Yafuuliddwa DPC wa CPS ng’ava ku kitebe kya poliisi e Naguru.\nSP / Katwalo: Y’abadde akulira poliisi y’e Kiteezi. Yafuuliddwa DPC w’e Wakiso. Disitulikiti erimu obufere obw’amaanyi obw’ettaka ate nga mwetaaga omuntu atatya biduduma atayinza kutiisibwa bafere.\nASP Jackson Mucunguzi: Y’abadde akulira poliisi y’e Makerere. Yafuuliddwa DPC w’e Wandegeya. Akyali muvubuka nvumuulo aweereddwa obuvunaanyizibwa obunene kubanga Wandegeya y’emu ku poliisi ezisinga okukola ku misango eminene.\nBano beebamu ku basirikale abakyusiddwa\nSP /Henry Kintu: Y’abadde DPC wa CPS: Kayihura yamwekwatidde nga tatadde baserikale babiri mu bbaasi eyali ebatwala okukuuma ekiro.\nKayihura yatondawo akabinja okumuyambako okulondoola engeri abaserikale gye bakola emirimu. Aduumira poliisi alina okufulumya olukalala lw’abagenze okukola ekiro n’okukakasa nga bagenze ku mulimu. Kayihura bwe yabuuza Kintu yamulimba nti tebaliiwo kyokka nga weebali.\nBakimuteekako okubaako oludda mu mivuyo egiri mu Kikuubo wakati w’ekibinja kya Haji Katimbo ne Mafende.\nSP/ Apollo Kyangungu: Y’abadde DPC Wakiso: Ono abali mu bufere bw’ettaka bakoze kinene okumwonoona mu bakama be. Gye buvuddeko Muky. Sarah Namugabi yaggyibwako enju abasamize bwe beekobaana n’abafere. Bino byalema Kyangungu okugonjoola.\nAIP Eliatu: Y’abadde avunaanyizibwa ku mirimu ku CPS. Kigambibwa nti abadde attire ku liiso abaserikale abazzizza emisango n’atabatwala mu kitongole ekikwasisa empisa.\nASP/ Aron Baguma: Ye OC wa CPS. Asigadde mu kifo kye yayise ku lugwanyu kubanga obunafu obumuvunaanibwa tebumukwatako butereevu akolera wansi wa Kintu.\nBino bizzeewo nga Kayihura yaakakola enkyukakyuka. Ababadde baduumira ebikwekweto mu Kampala okuli Sam Omara abadde aduumira mu Kampala North n’amuzza ku kuduumira ebikwekweto mu Kampala n’emiriraano ate Kasalawo ne bamutwala okukulira ebikwekweto by’abatujju e Mayuge ne Busoga yonna.\nAduumira ebikwekweto mu ggwanga AIGP/Andrew Felix Kaweesi yagambye nti Kayihura agezaako okutereeza ebyokwerinda mu Kampala era yeddizza obuyinza ye yennyini okulondoola emirimu bwe gitambula mu kibuga.\nObusajja bwange bummazeeko emirembe. Nnina kizibu ki?\nJjuuko ow'ebikonde attottodde by'ayiseemu mu buwambe\nJustin Jjuuko avunaaniddwa gwa kusangibwa na mmundu n'obuyeekera


Nkimanyi nti omuntu afaayo okutambula n’omulembe bamulabira ku ngoye z’ayambala. Nze nnyinza okusiiba enjala naye nga nnyambadde ne nnyuma.\nEngoye nzigula mu maduuka ag’enjawulo agatunda engoye empya nga zitandikira ku 50,000/-.\nOkunyuma kw’omuwala yenna omwambazi kiva ku nkula ya ffiga ye. Omuwala ffi ga ye bweba si nnungi ne bw’ayambala akateeteeyi akalungi kizibu okunyuma.\nNettanira nnyo okuzina mpozzi n’ebyemizannyo ng’okubaka n’okudduka ekinnyamba okutuuyana n’okugoba omugejjo.\nNze ensiri ne bw’ennuma kizibu kya kumanya, ku lususu lwange nsiigako ka lotion ka Coco Pulp Cream era kano ke kannyambako omusana ne bwe gunjokya nsigala neeyagala.\nKano kannyamba okugonza olususu n’okuluweweeza ate nga kakuleka ku bbala lyalwo okuggyako okucamula olususu lwo ne lwongera okwaka.\nObulungi bw’omuwala yenna busookera ku nviiri awo ne bulyoka busaasaana omubiri gwonna.\nEkimu ku bisinga okunneeyagaza kwekuba nti Katonda yampa omutwe ogunyumira buli kika kya nviiri ky’omanyi eky’omulembe wano mu ggwanga.\nBuli lw’oyambala olugoye olw’ebbeeyi n’oyambalirako ekigattogatto awo obeera oyiye obubonero. Njagala nnyo engatto z’akakondo akawanvu kubanga zino zimpa entambula, zimpa siyizi, zimpa kiraasi ate nga zigendera ku buli lugoye lwe nnyambala.\nEngatto zino nzigula okuva ku 70,000/- n’okudda waggulu. Zino nzigula ku kizimbe kya Skylight.\nWano abawala abasinga we basingira okusuula obubonero ate nze ne mbubakukumbako kumpi kububamalako. Omuwala ng’obulungi bwo tebukwoleka ku mikolo gyokka teweetaaga kwemetta ‘make up’ wenna n’otuuka okufaanana ekisenge kye basiize langi.\nZino nazo nziwa nnyo obudde kubanga bw’otozirabirira zikuswaza n’otuuka okufaanana ng’omulimi.\nZino tezimpa obuzibu okuyonja era kasita nzisiigako ka ‘henna’ nga kiwedde. Ekinjagaza ‘henna’ lwakuba alabisa bulungi enjala n’engalo ate nga muwangaazi.\nOsobola okumusiiga ku njala n’amalako omwezi n’okusoba ate ng’akyalabika bulungi, ekitali ku cutekisi, kubanga obeera olina okumukyusa kyenkana buli wiiki. Ekirala, ‘henna’ tagubya njala ate nga si wa bbeeyi nnene.\nNze bwe musiiga nsasula 20,000/- ate ng’amalako omwezi mulamba n’okusoba.\nEkisooka ensawo eweesa ekitiibwa era omuwala agikutte bw’agenda ku mikolo waliwo ekifo ekyenjawulo we bamuteeka kubanga babeera bamutunuulira nga muntu wa buvunaanyizibwa.\nZino nzigula ku kizimbe kya Ham grounds mu Kampala era nga nzigula okutandikira ku 50,000/- n’okwambuka waggulu, okusinziira ku sayizi gyemba nguze.


Bukedde Online - Bagenero ba North Korea Amerika ebataddeko obuwumbi 72,000\nGeorge Weah alidde entebe y'Obwapulezidenti bwa Liberia\nMunnamagye eyawamba Mugabe alondeddwa ku b...\nWASHINGTON BAGENERO babiri aba North Korea, Kim Jong un kw’asibidde olukoba olw’amagezi agabeesera mu kuyiiya ebyokulwanyisa ebya nukiriya ne mizayiro, Amerika ebataddeko obutitimbe bwa ssente eri omuntu yenna anaabakwata oba okubatta.\nKim Jong-sik ne Ri Pyongchol be basajja abali emabega w’okuweesa bbomu eza nukiriya ne mizayiro ez’ekika kya ‘Intercontinental Ballistic Missile [ICBM] omuli eyitibwa Hwasong-15, North Korea gye yaakasembayo okugezesa ne kikakasibwa nti esobola okukuba mu Amerika.\nBuli omu ku bagenero abo assiddwaako doola obukadde kkumi (eza Uganda buwumbi 36,000) eri omuntu anaabakwata oba okubatta era ebifaananyi byabwe byassiddwa ku lukakala lw’abamenyi b’amateeka abayiggibwa Amerika.\nNga tebannasibwa ku lukalala olwo, ekitongole ekya Amerika ekya US Treasury kyabatadde ku lukalala lw’abantu abatalina kulinnya kigere mu Amerika, okukolera bizinensi oba omuntu oba kkampuni yonna mu Amerika okukolagana nabo.\nBasajja bombi, Kim Jong un abeenyumirizaamu era bwe yakoze omukolo ggaggadde ogw’okukuza n’okwambaza ennyota ba Genero be ne bannassayansi abaayiiyizza n’okuweesa ebyokulwanyisa ebya nukiriya, be basoose ku mwanjo mu kwambazibwa ebitiibwa Ku mukolo ogwo, Kim Jong un yakuzizza bannamagye ab’oku ntikko 17 gattako ne bannassaayansi 21 nga bano baaweereddwa emidaali egisingayo ekitiibwa mu North Korea egya; Order of Kim Il Sung ne Order of Kim Jong Il, nga Kim Jong un abasiima olw’obuyiiya, n’obuzira.\nEkitongole kya Gavumenti eky’amawulire ekya KCNA kyategeezezza nti ng’oggyeeko okubawa ennyota, emidaali n’ebitiibwa ebirala, bagenero ne bannassaayansi baagonnomoddwako emmotoka, amayumba ne ssente enkalu buli omu Kim Jong un n’amusika mu mukono ng’agamba nti obuyiiya bwabwe bwe bufudde North Korea ky’eri kati nga ne Amerika egitya.\nMizayiro Hwasong-15, empya ttuku, bannassaayansi ba North Korea gye baamaliddeko amagezi esobola okuva mu North Korea n’ekuba awantu wonna w’eyagala ku lukalu lwa Amerika yagezeseddwa ku nkomerero ya November.\nHwasong-15 y’emu ku bika bya mizayiro za North Korea ezigwa mu ttuluba erya ‘Intercontinental Ballistic Missile [ICBM] nga mu kugigezesa yakubiddwa okuva ku kitundu eky’e Kusong ekisangibwa mu bukiikakkono bw’ekibuga ekikulu Pyongyang.\nMizayiro eno Hwasong-15 olwa situse ku ttaka ng’ekimyanso, yasoose kutuumbiira mu bire 4,475 km (ze mayiro 2,800) n’eryoka etolontoka miita 950 nga yamaze mu bwengula eddakiika 53 ne yekatta mu guyanja Sea of Japan.\nMu September omwaka guno , North Korea yagezesa bbomu nnamuzisa ey’amaanyi ga nukiriya n’ereeta Musisi ow’amaanyi wa kipimo kya 6.3 eyakankanya North Korea yonna n’awanga ag’omuliraano okuli China, Russia ne South Korea.\nBbomu ya nukiriya eno ekubusaamu emirundi etaano bbomu nnamuzisa eya Atomic bomb, Amerika gye yakuba n’essanyaawo ebibuga bya Japan e Nagasaki ne Hiroshima nga August 9, 1945 n’etta abantu 80,000 mu ddakiika ntono ezaasooka n’oluvannyuma abantu abalala 400,000 ne bafa ate n’okutuusa kati bakyafa endwadde ezeekuusa ku butwa obwanuusibwa bajjajjaabwe.


Ababaka mukomye okukozesebwa, Teri sente zigula muntu, Migadde – Watchdog Uganda\nAbabaka mukomye okukozesebwa, Teri sente zigula muntu, Migadde\nOMUBAKA w’eBizinga bye Buvuma Robert Migadde Ndugwa anenyezza ababaka mu Palimenti abatandise okukukkuluma olw’obutafuna nsimbi obukadde 120 ez’abasubizibwa Pulezidenti Museveni bwe yali abaperereza okuyisaamu ekiteeso ekijja ekkomo ku myaka gy’obukulembeze bwe Ggwanga.\nKu lw’okuna Ababaka abatayagadde kwasanguzibwa mannya bakubye bannamawulire akaama nga Pulezidenti bwe yabayisa ku litalaba n’agaana okubawa ensimbi obukadde 120 ze yabasubiza bwe yali abaperereza okumuggira ekkomo ku myaka 75 gye yali alina okuwummulirako obukulembeze nga semateeka bwe yali alambika.\nBano bagamba nti mu kiseera ekyo Pulezidenti yabayitanga era n’abategeeza nga bwe yali ajja okubalabamu ak’enjawulo, omwali okubawaayo ensimbi ez’egasa beetereze nga kwotadde n’okubalwanirako nabo beyongeze emyaka 2 ku kisanja eky’emyaka 5 gye baali baalayira.\nBano Omubaka Migadde y’abanukudde n’abategeeza nti bbo benyini bakkiriza okutunda abantu baabwe ababalonda ne basalawo okwekkirirannya ne Pulezidenti omuntu omu, era n’ebakkiriza abategerere, n’abalagula nti Pulezidenti yabayita ku litalaba era tajja kubawa yadde omunwe gwe nnusu ate nga ne kisanja ky’abayita dda mu myagaanya gye ngalo.\n“Banaffe abo tubasasidde kubanga ne mu bitundu gye bakikirira abantu babali bubi era nga bangi kubo bayinza obutadda mu lukiiko lwa Ggwanga, naye nga ffe twabalabula mu ntandikwa nti tebakkiriza kugulibwa bbo ne basalawo okugenda n’omuwawa nga babasubizza sente kati ate batukabirira” Migadde bwe yategezezza.\nYayongeddeko nti teri nsimbi zisobola kugula kutegeera kwa muntu yenna, okujjako nga mwetegefu okufuuka ekisekererwa mu Nsi, naawa Ababaka banne aba NRM ababanja Pulezidenti nti babiveeko ogwo omuzannyo gwaggwa dda.\nYe amyuka Nnampala w’ekibiina kya NRM mu Palimenti Hon. Solomon Silwany bwe yatukiriddwa yesammudde ebigambibwa nti Ssentebe w’ekibiina era Pulezidenti nga bwe yaliko ensimbi ze yasuubiza Ababaka n’agamba nti ababy’ogera benyini bebamanyi gye babiggya.\nMuseveni commissions six factories, urges Ugandans to 'stop sleeping'\n12th October 2018 at 12:19


AUDIO! Abantu okwetta mu ggwanga kweyongedde, 275 besse lwa mbeera mu ggwanga, Poliisi eyogedde – The Bridge Uganda\nEkitongole kya Poliisi kifulumiza alipoota ekivuddeko abantu okwetta bukya tuyingira 2020.\nOkusinzira kw’amyuka omwogezi wa Poliisi mu ggwanga Afande Polly Namaye baakafuna emisango 275 egy’abantu okwetta okuva mu Janwali okutuusa omwezi Ogwomukaaga.\nNamaye agamba nti okunoonyereza kulaga nti abantu okwetta kivudde ku bintu eby’enjawulo omuli obwavu, abantu okufiirwa emirimu, abaana obutasoma, obutabanguko maka n’ensonga endala.\nMungeri y’emu agambye nti abantu okwetta kyeyongedde mu kiseera kino eky’omuggalo.\nMu kwogera kwe eri bannamawulire mu Kampala, Namaye anokoddeyo ebitundu ebisinze okuvaamu abantu okwetta.\nLwengo erina emisango 16, Nakaseke 11, Kakumiro 7, Bulambuli 6, Kamuli 5, Rukungiri 12, Agago 8, Gulu 6 n’ebitundu ebirala.


Abasse owa bodaboda beerumirizza engeri gye...\nJohn Bosco Mugisha Mukiga, eggulo poliisi yamuzizzaayo mu kifo kino n’abalaga bwe batta abantu bombi.\nYabatta ali ne Young Mulo (Aloysius Tamale) ne munnaabwe Kagame. “Oyo (Mulindwa) si y’asoose. Wano twattirawo omulala mu March omwaka guno.\nMu March waaliwo ebitooke we twamuttira. We twattidde Mulindwa ng’ebitooke tebikyaliwo.\nEyasooka twamukuba ejjinja ku mutwe n’afiirawo”, bwe yategeezezza abaserikale abaavudde e Kampalamukadde. Poliisi yakutte ku vidiyo byonna bye yabalaze.\n“Gwe twasooka okutta yajja avuga Mulo ku pikipiki. Nze ne Kagame twali tubalinze awo mu bitooke. Bwe baatuukawo Mulo n’agamba owa bodaboda ayimirire.\nKagame yavuga pikipiki, olwo nze ne Mulo ne tutuula emabega”, bwe yannyonnyodde.\nOkutta Mulindwa, yagambye nti baava ku bbaala e Makindye ne bagenda e Kakeeka ku ssaawa nga 3:00 ez’ekiro.\nBaalina ekirowoozo ky’okuttira owa bodaboda gye baali bagenda okubba mu kifo kyennyini we battira eyasooka. Kyokka baasanga ebitooke tebiriiwo nga bazimbawo enju.\nTwafuna ekifo emabegako katono awo Mulo we yakweka ennyondo ne bagenda okunoonya pikipiki. “Pikipiki twagiggya ku Duster Street okumpi ne Radio One n’etutwala e Kakeeka we twamuttira”, bwe yagambye. Yalaze engeri gye baamutammu naddala engeri gye yakuba ennyondo.\nPikipiki baasooka kugitwala ku mayiro mwenda ku lw’e Gayaza ne tugissa mu paakingi. Amannya twawandiisaayo Kayihura mu kitabo. Mugisha yalina ssente n’asasula ssente mwe baasula ekiro ekyo.\nYabatutte we yasuula ennyondo n’abatwala n’e Kabuusu-Lubaga we yasuula essimu gye babba ku Mulindwa.\nOmugagga yabalagira kugimusanza wa Zzana. Mu kugabana ssente Mugisha yafuna 150,000/- ne Kagame 150,000/- ate Mulo yafuna 300,000/- kubanga y’akolagana n’omugagga ate y’aleeta n’emirimu.\nYagambye nti, bwe baatuuka awaali omugagga, Young Mulo yabaleka busukkakkubo n’agenda n’amusisinkana n’amuwa pikipiki n’addayo gye bali ne 600,000/-. Agamba omugagga yali ayambadde ekikoofiira ky’abavuzi ba bodaboda ku mutwe teyasobola ku mwetegereza.\nYagambye nti okuva February 2019, ye ne Mulo baakabba pikipiki mukaaga. Kyokka nga bukya atandika kukola mulimu ogwo baakatta aba bodaboda 17. Teyejjusa kutta ba bodaboda kubanga “nabo bwe batukwatako batuttirawo awatali kutusaasira.\nPikikipi nkwatako nnamba ssatu ezisooka eziraga obupya bwa pikipiki. Eya Mulindwa nnakwatako UER eyo gye tubuulira omugagga okumanya nti ekyali mpya”.\nYalaze poliisi engeri Young Mulo gye yakwata Mulindwa akabadiya n’amukuba ku ttaka.\nYagambye nti, olwamala okumukuba ku ttaka, ye Mugisha yadduka mangu n’aggyawo pikipiki n’adduka n’akima ennyondo we baali bagikwese.\nYamenye ekiti kya muwogo n’asaba bamuteerewo omutwe gw’omuntu abalage bwe yatta Mulindwa abaserikale ne bagaana.\nYabalaze ekitaffaali n’abagamba bakimuleetere ky’aba akozesa n’akisitula n’abagamba nti “omutwe gwa fala gwali wano ne nkima ennyondo ne muggyamu ekikoofiira ne nkikasuka eri ne mmuwa.\nYalina essimu ne ngimuggyako. Mulo n’asamba pikipiki ne tugenda”. Bwe yamaze okubalaga bwe baamukuba, yabatutte we yasuula ennyondo ku kkubo eriva e Mengo okwambuka e Kabuusu.\nJohn Bosco Mugisha Mukiga,


Bukedde Online - Abakugu baabano abagenda okusomesa mu misomo gya ‘Harvest Money’\nAbakugu baabano abagenda okusomesa mu misomo gya ‘Harvest Money’\nNaleka okutunga engoye kati ndi mu kulima...\nOmwoleso gwakubeerawo okutandika ku Lwokutaano nga February, 14 okutuuka ku Ssande nga February16 era nga mu nnaku zino wategekeddwaawo emisomo munaana buli lunaku egitandika ku ssaawa 3:00 ez’oku makya ng’okugyetabamu osasula 20,000/- olunaku ate n’akawungeezi okutandika ku ssaawa 11:00 okutuusa ku 1:00 wabeerewo omulala gumu ogw’obwereere.\nAbasomesa balondeddwa okuva mu bitongole ebikola ku bulimi n’obulunzi kwossa abalimi n’abalunzi abaddukanya ffaamu zaabwe nga bizinensi okusobola okukuwa obukodyo bw’okutambuza ffaamu yo nga bizinensi ofune ssente.\nDr. Jolly Kabirizi: Mukugu mu ndiisa y’ensolo n’okulundira awafunda ng’essira waakulissa ku ngeri y’okukozesa kasasiro amalagala ga lumonde, ebisoolosoolo, kalimbwe, ebikuta by’ebikajjo, ebikuta by’amatooke n’ebirala.\nDr. Arthur Tumwine: Musazi wa nsolo era agenda kutunuulira ebikwata ku bulamu bw’ente. Bano bagenda kusomesa ku Lwomukaaga okutandika ku ssaawa 8:00 okutuusa ku 10:00 ez’olweggulo.\nEdward Lutaakome: Mukugu mu kunoonyereza ku by’emmwaanyi era agenda kusomesa ku ngeri y’okwongera omuwendo ku mmwaanyi okutandikira ku musiri.\nDr. Godfrey Kagezi: Mukugu okuva mu kitongole kikola ku kunoonyereza ku mmwaanyi mu Uganda ekya National Coffee Research Institute ekikolera wansi wa NARO. Bano baakusomesa ku Lwokutaano ku ssaawa 3:00 okutuusa ku 5:00 ez’oku makya ne ku Ssande okutandika ku ssaawa 8:00 okutuusa ku 10:00 ez’olweggulo.\nDr. Emma Naluyima (Maama pig): Muwawo wa nsolo era mulunzi wa mbizzi ku ffaamu ye esangibwa e Bwerenga-Ntebe. Agenda kusomesa engeri gy’okamula ssente mu mbizzi ng’otandikira ku kulonda olulyo n’okulwanyisa obulwadde.\nChristopher Mulindwa: Mukugu mu kunoonyereza ku bulunzi bw’embizzi n’obulamu. Dr. Naluyima ne Mulindwa baakusomesa ku Lwokutaano okutandika ku ssaawa 3:00 okutuusa ku 5:00 ez’oku makya.\nAli Kiyaga: Mukugu mu bulunzi bw’ebyennyanja era mulunzi wa byennyanja mu Sanga Fish farm. Agenda kusomesa ku kulunda n’okufuna mu byennyanja.\nOwori Odende: Mukugu mu kulunda ebyennyanja. Ono ne Kiyaga baakusomesa ku Lwokutaano okutandika ku ssaawa 3:00 - 5:00 ez’oku makya.\nGrace Bwogi: Mukugu mu kulunda embuzi e Rakai ng’alina embuzi ezisoba mu 400.\nDr. James Muwanga: Musawo alongoosa ebisolo okuva mu Makerere yunivasite era nga mulunzi e Ssembabule nga y’akulira ffaamu ya Ssembeguya Uganda Estates. Ono waakwegatta ku Bwogi okusomesa obulunzi bw’embuzi nga baakusomesa ku Lwokutaano ku ssaawa 3:00 - 5:00 ez’oku makya ne ku Lwomukaaga okutandika ku ssaawa 8:00 - 10:00 ez’olweggulo.\nBashir Mayiga: Mmuwanguzi w’empaka z’omulimi asinga 2016 era omulimi w’obutunda omukuukuutivu y’agenda okukulemberamu omusomo guno okuwa abalimi amagezi g’okulima obutunda mu ngeri ennyangu.\nPaul Buyungo: Ono naye mulimi wa butunda era agenda kusomesa abalimi ku bulwadde obutawaanya obutunda n’engeri gy’osobola okubulwanyisa. Bano bagenda kusomesa ku Lwokutaano okutandika ku ssaawa 8:00 - 10:00 ez’olweggulo ne ku Lwomukaaga okutandika ku ssaawa 8:00 - 10:00 ez’olweggulo.\nSsaalongo Robert Sserwanga: Mukugu mu by’okulunda enkoko okuva mu kitongole kya Agrarian Systems e Wakaliga mu Kampala.Dr. Samuel Ssewagudde: Musawo mukugu mu by’okuliisa enkoko okuva mu Trouw Nutrition okuva mu Budaaki. Bano baakusomesa ku Lwokutaano okutandika ku ssaawa 8:00 - 10:00 ate guddibwemu ku Ssande okutandika ku ssaawa 3:00 - 5:00 ez’oku makya.\nChris Magezi: Y’omu ku bakulira kkampuni ya Chammprisa International abatuusa emmere y’enkoko esinga omutindo era emu ku kkampuni ezaatadde ssente mu mwoleso gwa Harvest Money. Bano baakusomesa okulunda enkoko nga bizinensi ku Lwokutaano okutandika ku ssaawa 8:00 -10:00 ez’olweggulo.\nBruce Benywanira: Ono mulimi wa lusuku olunene ddala mu disitulikiti y’e Isingiro ng’agenda kukuwa obukodyo bw’okulima amatooke nga bizinensi.\nSsaalongo Washington Mugerwa: Musomesa mutendeke era mulimi e Bwerenga-Entebbe. Agenda kusomesa obulimi bw’amatooke nga bizinensi ng’essira waakulissa ku kulwanyisa akawuka akakaza ebitooke nga weeyambisa ekigimusa ky’osobola okukola okuva mu butonde. Bano baakusomesa okutandika ku ssaawa 8:00 - 10:00 ez’olweggulo ne ku Lwomukaaga okutandika ku ssaawa 3:00 okutuusa ku 5:00 ez’oku makya.\nProf. Diana Nambatya Nsubuga: Ono mukugu mu kukola ebijimusa eky’obutonde mu Ugda era waakusomesa ku ngeri y’okulimira awafunda n’okusomesa abatu engeri gye kikolebwamu.\nHarriet Nakabaale: Mukugu mu kuteekateeka ennimiro z’awafunda mu kutiya, ebisawo, ebipipa, ebidomola n’ebirala. Baakusomesa ku Lwokutaano okutandika ku ssaawa 8:00 - 10:00 ez’olweggulo.\nSteven Kunihira ( Mr. Bee): Mukugu mu kulunda enjuki okuva mu kitongole kya NARO. Waakusomesa ku Lwomukaaga okutandika ku ssaawa 3:00 - 5:00 ez’oku makya.\nDr. Charles Lagu: Y’akulira ekitongole ekikola ku kuzaazisa n’okwazisa endyo mu Uganda. Waakusomesa ku Lwomukaaga okutandika ku ssaawa 3:00 - 5:00 ez’oku makya.\nAbel Kiddu: Mulimi wa butiko e Makindye mu Kampala. Waakisomesa ku Lwomukaaga okutandika ku ssaawa 3:00 - 5:00 ez’oku makya.\nJoseph Male: Mukugu era akola n’ekitongole kya Holland Green Tech. Waakusomesa okutandika ku ssaawa 8:00 - 10:00 ez’olweggulo.\nDavid Ochama: Mukugu mu by’emiti okuva mu NARO era agenda kusomesa okulima emiti gy’ebibala nga Ovakedo, emiyembe n’ebirala. Waakusomesa ku Ssande okutandika ku 3:00 - 5:00 ez’oku makya.\nMusubi Farm: Abagiddukanya bagenda kusomesa abalimi ennima ya ovakedo, enkungula n’engeri y’okufunamu ssente ku Ssande okutandika ku ssaawa 8:00 - 10:00 ez’olweggulo.\nAmateeka 19 g’oyinza okumenya olwaleero agajja okukusibya


Waliwo ekisolo ekirumbye e Bukasa\nWaliwo ekisolo ekirumbye e Bukasa – Radio Simba – Ennene\nYou are at:Home » Latest News » Waliwo ekisolo ekirumbye e Bukasa\nBy Mubiru Ali\t February 22, 2022 No Comments\nAbatuuze abawangalira ku kyalo Bukasa ekisangibwa mu muluka gwe Kirinya mu Bweyogerere Division, Kira municipality mu district ye Wakiso basula ku Bunkekke oluvanyuma lwe kisolo ekiteberezebwa okubeera Engo okubazingako ne kibattira ebisolo kwosa nokwonona ebirime.\nAbatuuze bano bano bagamba ekisolo kino kino kirudde nga bakibononera ebitooke kwosa nokutta embwa ku kyalo nga kumulundi guno mukiro ekyakeseza leero kyakidde enyana y’ente eya mutuuze munabwe Deborah Bekenya ne kigyitta nekijjinuunamu omusayi nerya nomutima oluvanyuma ne yeyongerayo.\nAbamu ku batuuze bagamba yandiba Engo kubanga olusi etambula ne byaana byayo era eteberezebwa okuva mu kitoogo kye Namanve ekinene ekigatta ku L.Victoria.\nOmukyala Deborah Bukenya ngono ensolo eyogerwako gweyatidde Ennyana atubulidde engeri ekisolo kino gyekyabalumbyemu ekiro.\nSsentebe we kitundu Bukasa Kaddu John awanjagidde gavumenti okubataasa kubanga ekisolo kino kyataandikira ku birime ne kidda ku Mbwa okutta kati kyasse Ente kyandizaako abantu.\nOluvanyuma ab’ekitongole ekivunanyizibwa ku bisolo byomunsiko ki Uganda wildlife Authority batuuse okuzuula ekituufu batandikidde mukulondola buufu bwansolo eno ne wankubadde tebajjirabyeko naye beyamye okukolaganira awamu nabatuuze.\nWabula babalabudde obutagezako gyitta kubanga guba musango gwanaggomola.


Kifo ki ekicamula omukyala?\nAkulira Poliisi y'e Kakiri akwatiddwa ne mukazi we 9 hours agoBalooya basabye ogwa Nebanda baguyingizeemu abajulizi Abange... 9 hours agoPoliisi ezinzeeko ofiisi za Monitor ne Red Pepper 9 hours agoKCCA enaddamu okuggya empooza ku ba takisi 9 hours ago'Amagye ga UPDF gayiibwe ku nnyanja okulwanyisa envuba embi' 12 hours agoSsemakookiro; Kabaka eyalagira buli maka okusimba emituba 9 hours agoBannamateeka boogedde ku kuggya mu Loodi Meeya obwesige 13 hours agoAbalombe bawemula, bakwata abakazi 17 hours agoEmbwa erumye abaana 2 e Nansana 17 hours agoOmusajja afiiridde mu loogi e Nakifuma 13 hours ago\nKifo ki ekicamula omukyala? Jul 20, 2012 Tweet\nMWANA wange okunoonya omukyala obulungi oba olina kubeera mukwano gwe. Newankubadde waliyo ebifo ebimanyiddwa nga bino singa omusajja abikwatako bulungi bireeta obwagazi naye buli mukyala wa njawulo. Ekirala ne bw’okwata omukyala obulungi oba n’omunoonya bulungi nga buli ky’okola okimanyi bulungi naye ng’omukyala takwagala, otawaanira bwereere kuba omukyala okufuna obwagazi aba alina okukwagala mu birowoozo. Amabeere, ebisambi, ne mu mbugo singa obinoonya bulungi omukyala afuna obwagazi.


Bukedde Online - Katikkiro Mayiga alambudde Mayanja Nkangi\nKatikkiro Mayiga alambudde Mayanja Nkangi\nBagudde ku mulambo gwa mutuuze munnaabwe mu ppipa\nAbakulisitaayo bakubye omubuulizi lw'akubu...\nFAMIRE ya Mayanja Nkangi eyali Katikkiro wa Buganda boogedde ku mbeera y’obulamu bw’omuntu waabwe ne bategeeza nti abasawo bakola buli ekisoboka okulaba nga batereeza embeera y’obulamu bwe etannaba kutereera.\nKatikkiro ng’azze okulaba ku Nkangi\nMuwalawe Josephine agamba nti famire yali esazeewo omulwadde okumutwala e Buyindi asobole okwongera okufuna obujanjabi, kyokka nga February 19, 2017 embeera y’omulwadde yeeyongera okutabuka ne bamuddusa mu Nakasero Hospital.\nMu kiseera kino abasawo bakola buli ekisoboka okulaba nga bataasa obulamu bwa Mayanja Nkangi alabika ng’afunyeemu olungubanguba mu kiseera kino.\nAba famire bakkiriza nti omulwadde ayagalwa abantu bangi mu ggwanga lyonna era bangi bandyagadde okumulambulako mu ddwaliro gyali.\nKyokka baasabye abantu bonna okusooka okuleka omulwadde awummulemu, kuba tannaba kuddamu kufuna maanyi.\nOluvannyuma balimulambula ng’embeera eteredde bulungi. Katikkiro wa Buganda, Charles Peter Mayiga bwe yabadde tannaba kusitula kugenda Buvuma okwetaba ku lunaku lwe by’obulamu, yasoose kuyitirako mu ddwaliro e Nakasero ku Lwokutaano n’alambula ku mukulu munne.\nNkangi lumu yategeeza Bukedde nti ekimu ku kimuyambye okuwangaala kwe kuba nga tatera kulwala, ekintu kye yassa ku kisa kya Katonda.\nMayanja Nkangi ye yali Katikkiro wa Buaganda Obwakabaka we bwawerebwa mu 1966 n’akuuma ddamula okutuusa mu 1993 Obwakabaka lwe bwaddawo.\nPalamenti ebuuliriza ku Bannayuganda abasuubulira e Juba abaafiirwa ebyabwe ne batasasulwa\nGavt. egaanyi okutaasa abagagga abali mu mabanja


Bukedde Online - Owa bodaboda asse bbebi wa muganzi we\nOkulayira kwa Loodi Meeya kwongezeddwaayo...\nOno ye mwana yekka Oliver Nabuule gw’abadde alina era baamusaze ng’alaba! Yafubye okulwana okumutaasa kyokka bba, Bosco Kabugo, n’amusinza amaanyi era n’atuukiriza eky’okutta omwana ono ow’omwaka ogumu n’ekitundu.\nLukwago ne keeki y’amazaalibwa ge gye buvuddeko. Akambe kano k’akutte, Kabugo ke yakozesezza okumusala obulago.\nBya ALI KIZZA NE VINCENT KATO\nOMWANA Moses Lukwago ng’ali ku kabaga k’amazaalibwa ag’omwaka ogumu, baamukuba ekifaananyi ng’akutte akambe; wabula nnyina teyamanya nti akambe ako ke kagenda okukozesebwa okutta Bbebi ono!\nKabugo yasoose kuwera nga bw’agenda okukola akatiisa. Yaggadde oluggi era n’abaka mukazi we Nabuule, 18, ne batandika okweriga.\nYaggunze Nabuule ku ttaka era mukaziwattu, Kabugo kwe kubuukira omwana n’amuwalula ng’amutwala mu ntebe eziri mu ddiiro lyabwe. Yamugalamizza mu ntebe n’abaka akambe n’atandika okusala.\nKkaadi ya Kabugo eya bodaboda eraga siteegi ye.\nNabuule yawulidde omwana akaaba nnyo, eby’okweziribanga n’abisiba ku mpagi n’ajja, okutuuka wali nga bba Kabugo afutubbadde ku mwana amusala.\nYaleekaanye nga bw’agezaako okukwata bba emikono kyokka n’amuweereza ensambaggere ezaamusudde era olwavudde ku ttaka yadduse nga bw’aleekaana okuggula oluggi nga bw’ayita baliraanwa kyokka nga Kabugo asibyeko ekkufulu.\nOmusajja obwedda asala omwana nga bw’awereekerezaako ebigambo nti; “Nnina kumala kuyiwa musaayi gwa muntu, okufuna emirembe mu nsi!”\nOlwakakasizza nti omwana afudde, olwo Kabugo kwe Kulumba Nabuule. Yazzeemu okumulwanyisa, eky’omukisa abantu we baatuukidde ne batandika okukoona omulyango n’eddirisa.\nKabugo yalabise ng’atidde era akambe ke yabadde akutte ke yakozesezza okwesala obulago.\nAmaanyi gaamuweddemu mpola olw’omusaayi omungi ogwabadde gumuvaamu era Nabuule n’anoonya ekisumuluzo okuggulawo oluggi. Okutuuka ku mwana nga n’omulambo gunnyogoze!\nNabuule bw’aba attottola ebyabaddewo, yeevuma ekyamunobya ewa John Bosco Luzze (taata w’omwana eyattiddwa) n’afumbirwa ewa Kabugo. Omwana yayanguyirwa okwegazaanyiza ewa Kabugo ow’Enkima kubanga ne Luzze wa Nkima.\nKabugo naye yayanguyirwa okutegeeza abamu ku baliranwa gy’abeera mu Kikajjo Central (mu ggomboloa y’e Nsangi mu Wakiso) nti oyo omwana wuwe bwoya.\nNabuule, maama w’omwana eyattiddwa.\nOMUSAJJA ABADDE TAVA MU MASABO\nNabuule yagambye nti yafumbirwa Kabugo mu December 2015 era babadde baakamala emyezi mukaaga gyokka wadde nga babadde tebeeyanjulanga mu bazadde.\nKu ludda lw’omukazi, Kabugo abadde amanyi Ssenga wa Nabuule yekka, abeera ku kitundu kye kimu mu Kikajjo. Omusajja yatandika eby’okweraguza n’okuleeta abasamize awaka nti bamukolere ku mpewo z’ekika ezimutawaanya.\nYagenda okuwulira ng’ate Kabugo nti Nabuule ye yaleeta ebisiraani awaka nti era okuva lwe yamuwasa, ssente zibula. Yakimussaako nti ewaabwe (mu bazadde ba Nabuule) baamusindikira eddogo.\nAbamu ku ba bodaboda, b’abadde akola nabo ku siteegi ya Pentagon mu Ndeeba, baagambye nti Kabugo yasooka kwemulugunya nti okuva lwe yafuna omukazi omulala (Nabuule) takyafuna bakaasitooma era n’atandika okutambula amasabo ne pikipiki n’atandika okugissaamu eddagala n’okusibako ensiriba.\nAbakugu mu byenfuna bagamba nti bodaboda tezikyavaamu ssente kuba bangi nnyo abazirimu okusinga ku bwetaavu obuliwo. Kabugo oboolyawo kwe kulowooza nti waliwo abamuloga, nga yeerabidde nti n’enfulumya ya ssente ng’olina omukazi ow’omwana, eyawukana ku y’ekiwuulu.\nNabuule yagambye nti olutalo olw’amaanyi lwatandise ku Ssande ekiro: Zaabadde ssaawa 2:30 ez’ekiro omwami n’akomawo era olwatuuse awaka n’ahhamba takyanneetaaga akooye eddogo ly’ewaffe n’andagira mmuviire.\nYansibidde ebweru kwe kumusaba omwana wange n’ahhamba tagenda kumumpa era yalabye nnemeddeko nnyo kwe kunkasukira akasweta nti oyo ye mwana gwe mba hhenda naye kuba ono (gwe yasse) yafuuka wuwe, talina kitaawe mulala.\nNnayise nnannyini nnyumba ne mmunnyonyola ensonga zange wabula ne bagezaako okwogera ne Kabugo n’alemera mu nnyumba ne bandagira nsooke mmuleke. Nange kwe kugenda ewa ssenga wange atuliraanye, gye nasuze.\nNakedde ku makya ku ssaawa 12:30 (eggulo) ne nzira awaka okulaba omwana kyokka saasanzeewo muntu. Baliraanwa be bandeetedde omwana ne bahhamba nti omwami yamubalekedde ekiro ng’agenda kubanga bwe yalabye ng’enze nti naye n’agenda, teyasuze waka.\nWano omusajja we yatuukidde n’atusibira mu nju n’atandika obutemu. Ismail Matovu, amyuka ssentebe w’ekyalo, yategeezezza nti Kabugo okweraguza kye kyavuddeko obuzibu.\nKabugo yatwaliddwa mu ddwaaliro e Mulago ng’akuumibwa poliisi. Aduumira poliisi y’e Nsangi, Henry Kisubi, yagambye nti Kabugo yagguddwaako ogw’obutemu ku SD:08/09/05/16.


2 Abakkolinso 2:14-17\nKatonda yeebazibwe atuwanguzisa bulijjo mu Kristo Yesu, n’akawoowo ak’okumanya, ke tubunyisa wonna. Tuli kawoowo eri Katonda olwa Kristo mu abo abalokolebwa ne mu abo abatannalokolebwa. Eri abatannalokolebwa, akawoowo kaffe ka kufa akatuusa mu kufa, naye eri abalokolebwa, ke kawoowo akongera obulamu ku bulamu. Kale ebyo ani abisobola? Tetuli ng’abangi abakozesa ekigambo kya Katonda olw’okwenoonyeza ebyabwe, naye ffe twogera nga tetuliimu bukuusa. Naye twogera okuva eri Katonda era mu maaso ga Katonda, kubanga twogerera mu Kristo nga tetwekomoma.


Bukedde Online - Mulindwa bamuloopedde abazannyi bamawale mu Vipers\nMulindwa bamuloopedde abazannyi bamawale mu Vipers\nCHEPTEGEI: Agguliddewo Uganda okuwangula...\nOwa S.1 addukidde mu bigere n'awangula ez'okwetoloola...\nVIPERS olwawangudde ekikopo kya Azam Uganda Premier League, abamu ku bazannyi baayo ne bateekawo obukwakkulizo okuzza endagaano zaabwe obuggya.\nBano baakulembeddwaamu omukwasi Ismail Watenga eyasabye doola 60,000 (obukadde 220 mu za Uganda), nti bwe kitaba ekyo agenda kwabulira ttiimu kuba omupiira gw'azannya tegukyali gwa binusu.\nWatenga, eyatandika okukwatira Vipers mu sizoni ya 2013/2014 ng’ava mu St Mary’s Kitende, endagaano ye yaweddeko.\nOno yeegattiddwaako omuzibizi Halid Lwaliwa, agambibwa okusaba doola 30,000 (obukadde 114), nga naye agamba nti ssinga nnannyini ttiimu eno, Dr. Lawrence Mulindwa tazimuwa, agenda kutambulamu.\nKigambibwa nti bombi baagaanyi okutendekebwa nga bagamba nti balina kusooka kufuna ssente zino.\nJames Alitho, agambibwa okusaba doola 10,000 (obukadde 38), ye ensonga ze zikolwako, era yakomyewo mu kutendekebwa.\nDeus Bukenya, Shafik Bakaki ne Musa Malunda beegobye dda, ate Tony Odur ne Erisa Ssekisambu bo tebannamanya kiddako, oluvannyuma lw'endagaano zaabwe okuggwaako.\nEmbeera eno etemye mu bakungu ba Vipers, ng’ab-amu bagamba nti bateeseeganye n'abazannyi bano bakendeeze ku muwendo, sso ng'abalala bagamba nti tebalina kya maanyi kye bagenda kubongerako.\nWatenga, Lwaliwa ne Alitho baayolebwa kuva mu St Mary’s Kitende, ekintu ekirumya abakungu ba ttiimu emitwe nga beewuunya nti abantu be balabiri-dde okuva obuto, batuuka batya mu mbeera bweti! Abalala beebuuzizza nti Lwaliwa abadde omulwadde okumala omwaka mulamba nga tazannya, ne bamujjanjaba atuuka atya okubakaliramu atyo!\nEnsonda zaategeezezza nti abaagala abazannyi bano okugenda bagamba nti ttiimu bagiruddemu nnyo ne batuuka n’okugifuula eyaabwe nga tebakyagambikako, bannaabwe abapya babayisa bubi, n’okugobya abatendesi.\nLWAKI ENKAMBI TETEREDDE\nKigambibwa nti Mulindwa yanyiiga abazannyi okumuteeka ku nninga bwe baamutuukirira ne bamugamba nti eby'okubagaana okuzannya mu mpaka za FUFA Drum bikyamu, kuba baali baakukaligibwa okuyitibwa ku ttiimu z'eggwanga.\nEnsonda ziraga nti kino Mulindwa yakikkiriza mu bulumi kuba baamukakasa nga bwe bagenda okumuwangulira ekikopo, kyokka ne bamukyusisa kye yali asoose okusalawo eky'obutabakkiriza kuzizannya.\nEnsonda zaategeezezza nti Mulindwa yayogeddeko ne Watenga n’amugamba nti ssente ezo tagenda kuzimuwa, n'amwagaliza eddembe wonna waasalawo okugenda.\nEnsonda zongerako nti mu kaseera kano Vipers tekyayagala bazannyi bagiruddemu nga batunuulidde kuzimba ttiimu mpya okugyawulira ddala ku sisitiimu ebaddewo.\nKigambibwa nti ekirowoozo kino kyaleeteddwa Eddie Butindo, akulira ebyekikugu nti era yakiteeka mu lipoota gye yawa bakama be, ng’ayagala abazannyi abaludde mu ttiimu eno baveewo afune abapya.\nNti wano Butindo yabawadde ekyokulabirako kya KCCA eyeesigamye ku bamusaayimuto ate ne bakola bulungi ne mu mpaka za CAF Champions League. Kino kyeyolekedde ku kapiteeni wa ttiimu eno, Nicholas Wadada eyakozesezza olukujjukujju ne yeetunda mu Azam eya Tanzania ng’ate endagaano ekyaliko.\nKigambibwa nti aba Vipers wadde baakitegeddeko tebaamulemesezza kuba y'omu ku be babadde baagala okweggyako.\nWabula Bukedde bwe yatuukiridde Butindo, yategeezezza nti ye talina muzannyi gw’agoba kuba abazannyi abalina obumanyirivu be basobola okuzannya obulungi ne yeegaana n'ekyokuwandiika lipoota.\n“Tewali lipoota gye nkola kuba mu ndagaano yange ebyo tebiriimu. Eky'abazannyi okulwawo sikirinaako buzibu kuba be basobola okuzannya obulungi,” Butindo bwe yategeezezza.\nDesabre azudde abazannyi abaamukubya Zambia


Engero za Baibuli: Katonda Agezesa Okukkiriza kwa Ibulayimu - Omukutu Omutongole ogw’Abajulirwa ba Yakuwa ku Internet\nOLABA Ibulayimu ky’akola wano? Akutte ekiso, era kirabika nga agenda kutta mwana we. Lwaki yandikoze ekintu ng’ekyo? Okusooka, ka tulabe engeri Ibulayimu ne Saala gye baafunamu omwana.\nJjukira, Katonda yabasuubiza nti bandifunye omwana. Naye ekyo kyalabika ng’ekitasoboka, kuba Ibulayimu ne Saala baali bakaddiye nnyo. Kyokka, Ibulayimu yakkiriza nti Katonda yandiyinzizza okukola ekyalabika ng’ekizibu. Kati kiki ekyabaawo?\nOluvannyuma lwa Katonda okubasuubiza, omwaka mulamba gwayitawo. Kyokka, Ibulayimu bwe yali ng’aweza emyaka 100 ate Saala ng’aweza myaka 90, baazaala omwana ow’obulenzi ayitibwa Isaaka. Katonda yali atuukiriza ekisuubizo kye!\nNaye Isaaka bwe yakula, Yakuwa yagezesa okukkiriza kwa Ibulayimu. Yamukoowoola: ‘Ibulayimu!’ Era Ibulayimu n’amuddamu: ‘Nze nzuuno!’ Awo Katonda n’amugamba: ‘Twala omwana wo, omwana wo omu yekka, Isaaka, ogende ku lusozi lwe nnaakulaga. Ng’otuuse eyo tta omwana wo, omuweeyo nga ssaddaaka.’\nNg’ebigambo ebyo byanakuwaza nnyo Ibulayimu, kubanga Ibulayimu yali ayagala nnyo mutabani we. Ate jjukira, Katonda yali asuubizza nti abaana ba Ibulayimu bajja kubeera mu nsi ya Kanani. Naye ekyo kyandisobose kitya nga Isaaka afudde? Ibulayimu yali takitegeera, naye era yagondera Katonda.\nBwe yatuuka ku lusozi, Ibulayimu yasiba Isaaka era n’amuteeka ku kyoto kye yazimba. Awo, n’asowolayo ekiso atte omwana we. Naye mu kiseera ekyo kyennyini, malayika wa Katonda yamukoowoola: ‘Ibulayimu, Ibulayimu!’ Era Ibulayimu n’amuddamu: ‘Nze nzuuno!’\n‘Omwana tomulumya oba okumukola ekintu kyonna,’ bw’atyo Katonda bwe yamugamba. ‘Kati ntegedde nti olina okukkiriza mu nze, kubanga tonnyimye mwana wo, omwana wo omu yekka.’\nNga kukkiriza kwa maanyi nnyo Ibulayimu kwe yalina mu Katonda! Yakkiriza nti tewali kitasoboka eri Yakuwa, era nti Yakuwa yandisobodde okuzuukiza Isaaka okuva mu bafu. Naye mazima ddala tekyali kigendererwa kya Katonda Ibulayimu okutta Isaaka. Bwe kityo, Katonda yaleetera endiga okuwagamira mu kisaka ekiri okumpi awo, era n’agamba Ibulayimu okugissaddaaka mu kifo kya mutabani we.\nOlubereberye 21:1-7; 22:1-18.\nKiki Katonda kye yasuubiza Ibulayimu, era yakituukiriza atya?\nNga bwe kiragiddwa mu kifaananyi, Katonda yagezesa atya okukkiriza kwa Ibulayimu?\nIbulayimu yakola ki, wadde yali tamanyi nsonga lwaki Katonda yamuwa ekiragiro ekyo?\nKiki ekyabaawo nga Ibulayimu asowoddeyo ekiso okutta omwana we?\nOkukkiriza Ibulayimu kwe yalina mu Katonda kwali kunywevu kwenkana wa?\nKiki Katonda kye yawa Ibulayimu okuwaayo nga ssaddaaka, era yakimuwa atya?\nSoma Olubereberye 21:1-7.\nLwaki Ibulayimu yakomola mutabani we ku lunaku olw’omunaana? (Lub. 17:10-12; 21:4)\nSoma Olubereberye 22:1-18.\nIsaaka yalaga atya obuwulize eri kitaawe, Ibulayimu, era kino kyasonga kitya ku kintu ekisingawo obukulu mu biseera eby’omu maaso? (Lub. 22:7-9; 1 Kol. 5:7; Baf. 2:8, 9)


Bukedde Online - Kabaka abase omukazi eyalumbye Katikkiro\nBannakibiina kya NRM banjulidde Kigongo en...\nBy Dickson Kulumba Josephat Sseguya\n“Tukooye abatugaana okulaba Kabaka. Nze ne Kabaka tuli ba lulyo Lulangira. Lwaki abakopi batutangira okwogera ne Ssaabasajja”, bwe yategeezezza ng’asonze olunwe mu Katikkiro mu maaso ga Kabaka eyabadde agenze mu Lubiri okuyingiza abantu be omwaka omuggya 2017 ku Lwomukaaga akawungeezi.\nKabaka(ku ddyo) ng'atangira Nnaalinnya Kyamulabi okulumba Katikkiro (mu galubindi) bwe baabadde mu Lubiri ku Lwomukaaga\nBya DICKSON KULUMBA NE JOSEPHAT SSEGUYA\nNNAALINNYA Kyamulabi yasonze olunwe mu Katikkiro mu bukambwe ekyawalirizza Kabaka okumukwata n’amutangira okulumba Kamalabyonna mu lujjudde.\nKabaka yabadde tannasimbula kuva mu Lubiri, Katikkiro Charles Peter Mayiga n’amukulembera okumulaga ku bagenyi be.\nMinisita Namayanja n’omuserikale nga batangira Kyamulabi.\nYasoose kumutwala ku weema omwabadde Baminisita b’e Mmengo,ababaka ba Palamenti abaakulembeddwa Muyanja Ssenyonga- akulira akabondo k’ababaka abava mu Buganda, bonna Beene yababuuzizzaako.\nKabaka yazzeeko awaabadde Abalangira n’Abambejja n’Abakulu b’Ebika.\nKyamulabi yalabise nga yabadde ne by’ayagala okugamba Ssaabasajja era bakira afuba okusembera ku mwanjo kyokka abaserikale ne bamutangira.\nMinisita avunaanyizibwa ku kulambula kwa Kabaka, Hajati Mariam Mayanja naye yagezezzaako okumukomako aleme kutabuka na bakuumi ba Kabaka.\nAbambejja abaafunye omukisa okusemberera Ssaabasajja bakira bafukamira okumulamusa. Abamu yabakutte mu ngalo.\nKyokka Kyamulabi olwafunye omukisa yayogedde ne Kabaka ng’ayimiridde ekitaalabise bulungi. Bangi baalabise nga bawuniikiridde.\nKatikkiro naye yalabise nga tekimusanyusizza nga Kyamulabi aliko by’ategeeza Kabaka ng’ayimiridde ate mu ddoboozi eritali lya bwetoowaze.\nNnaalinnya Kyamulabi ng’ali ne Nnaalinnya Tebattagwabwe.\nYabadde ayogera ne Kabaka nga Katikkiro ali kumpi awo n’amwambalira: Zino nsonga za Balangira, omukopi taziyingiramu.\nAbamu ku baabaddewo ye Meeya w’e Lubaga Joyce Nabbosa Ssebuggwawo, Omuzaana w’Omulangira Nakibinge e Kibuli, Nnaalinnya Getrude Tebattagwaabwe, Omumbejja Jane Mpologoma n’abalala.\nYe Nnaalinnya w’amasiro ga Ssekabaka Walugembe e Bugembegembe - Kasengejje mu disitulikiti y’e Wakiso mu Busiro. Yava kuno mu 2000 n’agenda mu Amerika gy’abeera kyokka atera okudda.\nKu luno yazze ku mukolo Kabaka kwe yasisinkanidde Abaganda ababeera ebweru wa Buganda.\nKabaka ng’atongoza 2017.\nOBUBAKA BWA KABAKA\nKABAKA yakalaatidde abantu be okukomya okwekubagiza wabula bakole n’amaanyi mu mwaka 2017 okwegobako obwavu.\nObubaka bwasomeddwa Katikkiro n’agamba nti “ Kabaka ayagala mubeere balamu omwaka guno, muleme kwekubagiza wabula mukole n’amaanyi okweggya mu bwavu.” Mayiga yeebazizza abeetabye mu kulambula kwa Kabaka okwetoloola Obwakabaka okuli Baminisita, abaami b’amasaza, abakuba embuutu, okwera enguudo, okukuba enduulu n’ebirala.\nKabaka ng’atuuka ne Nnaabagereka.\nAb'e Nnyimbwa ne Makulubita baleese oluwalo lwa bukadde 3\nMuseveni alabudde abeetaba mu lutalo lwa NRM okukomya enjogera ya 'Twalwana'\nMuseveni alabudde abazadde abatawa baana kyamisana


Bukedde Online - Mulindwa awadde Express obukadde 10 n'agifalaasira okutwala liigi\n2016Kibuli erinze kibonerezo\nABAWAGIZI ba Express FC abaasoose kukuba obukuukuulu n’okwagala okugoba Lawrence Mulindwa (owa Vipers FC) ku kisaawe kyabwe e Wankulukuku, baamalirizza bamutenda kisa olw’okunaaza ku bazannyi baabwe amaziga.\nMulindwa ng’ayogera eri abazannyi ba Express\nEggulo, Mulindwa yakyadde e Wankulukuku era abamu ku bawagizi baasoose kwogera butonotono nga beebuuza ekimututte nga ttiimu evuganya bubi nnyo ne Express yaabwe ku kikopo kya liigi ate nga tebanneekwata!\nNga bakyatolotooma, Mulindwa kwe kubeeyanjulira nga bw’ali omuwagizi wa Expres lukulwe nti era ekyabadde kimututteyo si kubega ttiimu yaabwe wabula kugiwagira na kugiyambako okulaba ng’esitukira mu liigi ya sizoni eno.\nBaabadde bakyewuunaganya, Mulindwa kwe kukwata mu nsawo n’asikayo obukadde 10 n’abukwasa ssentebe wa Express, Francis Ntalazi ate baabadde bakyewuunya omutima omugabi gw’alina, kwe kubalaga ekisawo ky’emijoozi n’emipiira gye yabadde abaleetedde. Abaasoose okumwekengera bonna ate kwe kukyuka ne bamuwa engalo. “Nzize wano ng’omuwagizi wa Express gye natandika okuwagira nga nkyasoma.\nMu Vipers ndi mukozi bukozi kyokka yo Express endi ku mutima era bwe bagikuba mpulira bubi, ekikopo ky’omwaka guno nkyagaliza Express era mulina obusobozi obukiwangula,” Mulindwa bwe yategeezezza.\nBwe yabuuziddwa lwaki Express agiyambidde mu kaseera nga tennazannya Vipers mu liigi yagambye nti, “Bulijjo ngiyamba era n’abakungu baayo bakimanyi naye era nkikola ng’omuwagizi atayagala ttiimu ye ejule,” Mulindwa bwe yategeezezza n’agamba nti, “Express ne bw’ekuba Vipers sikirinaako buzibu kuba nsigala nfunye essanyu lya wiini.”\nYasabye abazannyi n’abatendesi okuwangula Villa ne KCCA bagiggye ku kikopo kya sizoni eno. KCCA FC ekulembedde liigi n’obubonero 51 mu mipiira 26 ate Villa eri mu kya 11 ng’erina obubonero 33 mu mipiira 20, Express eri mu kyakusatu ku bubonero 45 mu mipiira 25 ate nga Vipers eri mu kyakubiri ku bubonero 45 mu mipiira 24. “Mbawadde emijoozi kuba bakyampiyoni balina okulabika obulungi ku kisaawe,” Mulindwabwe yagasseeko ng’ayagaliza Express ekikopo. Yeebazizza Ntalazi n’abakulembeze ba Express olw’okusitula ttiimu wadde ng’embeera y’ebyensimbi gye balimu teyeeyagaza.\nKCCA FC EZANNYA VIPERS MU UGANDA CUP\nMulindwa yabadde afalaasira Express okuwangula liigi agiremese KCCA, ng’eri akalulu ka semi za Uganda Cup ate kasuula ttiimu ye eya Vipers ku KCCA FC. George Nsimbe, atendeka Vipers, yava mu KCCA gye yawangulira ekikopo. Mu semi endala, Entebbe FC eyayitawo edda, erindiridde kuzannya Onduparaka, eyasuuzizza SC Villa ekikopo kino, wabula eno (Onduparaka) erina kusooka kuyita ku Busia Fisheries ku luzannya lwa ttiimu 16 nga May 18, ate ayitawo waakuzannya Soana FC ku quarter ng’ayitawo y’ajja okuzannya semi.\nAbabbi b'ebisolo abatadde ab'e Nammere ku bukenke


Yona Yayiga Okuba Omusaasizi ng’ali mu Nineeve | Okukkiriza Okwa Nnamaddala\nESSUULA EY’EKKUMI N’ENNYA\nYayiga Okuba Omusaasizi\n1. Olugendo Yona lwe yali agenda okutambula lwali lutya, era yali awulira atya ku ky’okuyingira mu Nineeve?\nYONA yali agenda kuba n’ebiseera bingi eby’okulowooza ku bintu ebitali bimu. Yali agenda kutambula olugendo lwa mayiro ezisukka mu 500, era nga kyali kigenda kumutwalira omwezi nga gumu oba n’okusingawo. Yali alina okulondawo ekkubo lye yandiyiseemu okusobola okutuuka emirembe gye yali agenda. Okutuuka e Nineeve, Yona yali agenda kuyita mu biwonvu ne mu nsozi. Kirabika yali agenda kuyita ku mabbali g’Eddungu ly’e Busuuli era asomoke n’emigga eminene, gamba ng’Omugga Fulaati. Kyali kigenda kumwetaagisanga okunoonya aw’okusula mu bibuga ne mu byalo by’omu Busuuli, eby’omu Mesopotamiya, n’eby’omu Bwasuli. Yona yalwa ddaaki n’atandika olugendo lwe. Ng’olugendo olwo alugenzeeko ekiwera, yatandika okulowooza ennyo ku kibuga ekyo Nineeve kye yali atya ennyo okuyingiramu.\n2. Kiki ekyayamba Yona okukitegeera nti mu buli ngeri yali alina okugenda Yakuwa gye yali amutumye?\n2 Kyokka Yona yali akimanyi bulungi nti mu buli ngeri yali tasobola kudda nnyuma. Yalina okutuuka Yakuwa gye yali amutumye. Ng’essuula evuddeko bw’eraga, mu kusooka Yona yali adduse aleme kugenda gye yali atumiddwa. Naye Yakuwa yali amuyigirizza okuba omuwulize bwe yaleeta omuyaga ogw’amaanyi, Yona n’asuulibwa mu nnyanja, eky’ennyanja ekinene ennyo ne kimumira, era oluvannyuma lw’ennaku ssatu ne kimusesema ku lukalu.—Yona, ssul. 1, 2.\n3. Yakuwa yasaasira atya Yona, era kibuuzo ki ekijjawo?\n3 Yakuwa bwe yagamba Yona omulundi ogw’okubiri okugenda e Nineeve, Yona yakwata ekkubo n’agenda. (Soma Yona 3:1-3.) Naye Yona yali akyuse oluvannyuma lwa Yakuwa okumukangavvula? Yakuwa yamusaasira n’atamubonereza olw’obujeemu bwe, n’amuwonya okufiira mu nnyanja, era n’addamu okumutuma e Nineeve. Oluvannyuma lw’okusaasirwa bw’atyo, Yona naye yali ayize okuba omusaasizi? Abantu abatatuukiridde tekitera kubanguyira kusaasira balala. Ka tulabe kye tusobola okuyigira ku Yona.\nBaawulira Obubaka bw’Omusango ne Beenenya\n4, 5. Lwaki ekibuga Nineeve Yakuwa yakiyita ‘ekibuga ekikulu’ era ekyo kituyigiriza ki ku Yakuwa?\n4 Engeri Yona gye yali atunuuliramu ekibuga Nineeve yali ya njawulo nnyo ku ngeri Yakuwa gye yali akitunuuliramu. Tusoma nti: “Nineeve kyali kibuga kikulu mu maaso ga Katonda.” (Yon. 3:3, NW) Emirundi esatu mu kitabo kya Yona ekibuga Nineeve Yakuwa akiyita, “Nineeve ekibuga ekyo [ekikulu].” (Yon. 1:2; 3:2; 4:11) Naye lwaki ekibuga Nineeve kyali kikulu mu maaso ga Yakuwa Katonda?\n5 Ekibuga Nineeve kyali kyaliwo dda nnyo. Kye kimu ku bibuga Nimuloodi bye yasooka okuzimba oluvannyuma lw’Amataba. Kyali kinene nnyo era kirabika kyalina n’obubuga obulala obutono obwali bukyetoolodde. Omuntu okukitambula okuva ku luuyi lwakyo olumu okutuuka ku lulala kyamutwaliranga ennaku ssatu. (Lub. 10:11; Yon. 3:3) Kyalina bbugwe ow’amaanyi, kyalimu amasinzizoagaali galabika obulungi ennyo, era n’ebizimbe ebirala ebinene ddala. Naye ebyo si bye byakifuula okuba ekikulu mu maaso ga Yakuwa Katonda. Abantu abaakirimu be baakifuula okuba ekikulu mu maaso ge. Bw’okigeraageranya ku bibuga by’omu kiseera ekyo, ekibuga Nineeve kyalimu abantu bangi nnyo ddala. Wadde ng’abantu abo baali babi, Yakuwa yali abalumirirwa. Buli muntu Yakuwa amutwala nga wa muwendo mu maaso ge. Akimanyi nti buli muntu asobola okwenenya era nti buli muntu asobola okuyiga okukola ekituufu.\nEkibuga Nineeve kyali kinene nnyo era abantu baamu baali boonoonyi nnyo\n6. (a) Lwaki Yona ayinza okuba nga yeeyongera okutya ng’atuuse mu Nineeve? (Laba n’obugambo obuli wansi.) (b) Engeri Yona gye yalangiriramu obubaka bwe etulaga nti yali muntu wa ngeri ki?\n6 Yona bwe yatuuka mu Nineeve, ayinza okuba nga yeeyongera okutya olw’abantu abo abangi ennyo abaakirimu. Kyalimu abantu abasukka mu 120,000. * Yatambula okumala olunaku lulamba, n’ayingirira ddala wakati mu kyo, era oboolyawo ng’anoonya ekifo ekyali kisinga okubaamu abantu asobole okulangirira obubaka bwe. Yali agenda kulangirira atya obubaka bwe? Yali amanyi Olwasuli? Yakuwa yamusobozesa okulwogera mu ngeri ey’ekyamagero? Tetumanyi. Oboolyawo Yona yayogera mu Lwebbulaniya nga waliwo avvuunula. Ka kibe nti kyali kityo oba nedda, obubaka bwe bwali bwangu okutegeera naye nga si bwebwo bangi bwe bandyagadde okuwulira. Yagamba nti: “Ennaku amakumi ana bwe ziriyitawo, Nineeve kirizikirira.” (Yon. 3:4) Obubaka obwo yabulangirira enfunda n’enfunda awatali kutya kwonna. Mu kukola ekyo, yayoleka obuvumu n’okukkiriza okw’amaanyi ennyo, era nga zino ze ngeri Abakristaayo ffenna ze twetaaga okuba nazo.\nObubaka Yona bwe yalangirira bwali bwangu okutegeera naye nga si bwebwo bangi bwe bandyagadde okuwulira\n7, 8. (a) Abantu b’omu Nineeve baatwala batya obubaka bwa Yona bwe yalangirira? (b) Kabaka w’omu Nineeve yakola ki bwe yawulira obubaka bwa Yona bwe yalangirira?\n7 Abantu b’omu Nineeve bassaayo omwoyo ku bubaka bwa Yona wadde nga ye ayinza okuba nga yali asuubira nti baali bajja kusunguwala bamukoleko akabi. Obubaka bwe bwasaasaana wonna wonna, era mu kiseera kitono ekibuga kyonna kyali kyogera ku bubaka obwo Yona bwe yali alangirira. (Soma Yona 3:5.) Abantu bonna—abagagga n’abaavu, abasajja n’abakazi, abato n’abakulu—beenenya era ne basiiba. Mangu ddala amawulire ago gaatuuka ne ku kabaka.\nYona yali yeetaaga obuvumu n’okukkiriza okw’amaanyi okusobola okubuulira mu Nineeve\n8 Kabaka naye yeenenya bwe yawulira obubaka Yona bwe yali alangirira. Yasituka ku ntebe ye, n’aggyamu ebyambalo bye eby’obwakabaka, n’ayambala ebibukutu ng’abantu be bonna bwe baali bambadde, era “n’atuula mu vvu.” Ng’ali wamu “n’abakungu be,” yayisa ekiragiro nti abantu bonna basiibe era nti bonna bambale ebibukutu, era n’ensolo nazo zambazibwe ebibukutu. * Yakkiriza nti abantu be baali bakola ebintu ebibi awamu n’ebikolwa eby’ettemu. Kabaka yalina essuubi nti Katonda yandikyusizzaamu bwe yandirabye nga beenenyezza, era yagamba: ‘Katonda alikyuka n’aleka obusungu bwe obukambwe tuleme okuzikirira.’—Yon. 3:6-9.\n9. Wadde abamu bawakanya ekyo Bayibuli ky’eyogera ku bantu b’omu Nineeve, tumanya tutya nti ky’egamba kituufu?\n9 Waliwo abamu abagamba nti tekisoboka kuba nti abantu b’omu Nineeve baakyuka mu bbanga ettono ennyo bwe lityo ne beenenya. Kyokka bannabyafaayo bagamba nti abantu ab’edda baalinga bakyukakyuka mangu mu mbeera zaabwe, n’olwekyo tekyewuunyisa nti abantu b’omu Nineeve baakola enkyukakyuka eyo ey’amangu. Ate era, abo abagamba nti ekyo kyali tekisoboka bakyamu, kubanga ne Yesu Kristo kennyini yayogera ku kwenenya kw’abantu b’e Nineeve. (Soma Matayo 12:41.) Yesu yali amanyi kye yali ayogerako, kubanga byonna ebyaliwo mu kibuga Nineeve yabiraba ng’ali mu ggulu. (Yok. 8:57, 58) Abantu ne bwe baba babi batya, tetusaanidde kulowooza nti tebasobola kwenenya ne balekayo ebintu ebibi bye bakola. Yakuwa yekka y’asobola okumanya ekiri mu mutima gw’omuntu.\nKatonda Musaasizi Naye Bo Abantu Bakakanyavu\n10, 11. (a) Yakuwa yakola ki bwe yalaba ng’abantu b’omu Nineeve beenenyezza? (b) Lwaki tuyinza okugamba nti Yakuwa yali takoze nsobi okusalira abantu b’omu Nineeve omusango?\n10 Yakuwa yakola ki bwe yalaba ng’abantu b’omu Nineeve beenenyezza? Yona yawandiika nti: “Katonda n’alaba emirimu gyabwe nga bakyuse mu kkubo lyabwe ebbi; Katonda ne yejjusa obubi bwe yali ayogedde okubakola; n’atabubakola.”—Yon. 3:10.\n11 Kati ekyo kitegeeza nti Yakuwa yakiraba nti yali akoze nsobi okusalira abantu b’omu Nineeve omusango? Nedda. Bayibuli eraga nti Yakuwa wa bwenkanya era nti byonna by’akola bituukiridde. (Soma Ekyamateeka 32:4.) Wadde nga yali asunguwalidde abantu b’omu Nineeve olw’ebikolwa byabwe ebibi, obusungu bwe bwakkakkana bwe yalaba ng’abantu abo bakyuse. Kyali tekikyamwetaagisa kubabonereza nga bwe yali ategese, wabula kati baali bagwana kusaasirwa.\n12, 13. (a) Yakuwa yakyoleka atya nti si mukakanyavu, era nti musaasizi? (b) Lwaki tugamba nti obunnabbi Yona bwe yayogera ku kibuga Nineeve tebwali bwa bulimba?\n12 Yakuwa si Katonda mukakanyavu era atalumirirwa balala ng’abakulembeze b’amadiini agamu bwe bayigiriza. Musaasizi era we kiba kyetaagisizza akyusaamu ky’aba asazeewo. Bw’asalawo okubonereza abantu ababi, asooka kukozesa baweereza be wano ku nsi ne babalabula, kubanga ayagala nnyo ababi beenenye era balekeyo amakubo gaabwe amabi ng’abantu b’omu Nineeve bwe baakola. (Ez. 33:11) Yakuwa yagamba nnabbi Yeremiya nti: “Bwe ndiba nga njogedde ku ggwanga ne ku bwakabaka, okusimbula n’okumenya n’okuzikiriza; eggwanga eryo lye njogeddeko bwe lirikyuka okuleka obubi bwabwe, ndyejjusa obubi bwe nnali ndowooza okubakola.”—Yer. 18:7, 8.\nKatonda ayagala nnyo ababi beenenye era bakyuke ng’abantu b’omu Nineeve bwe baakola\n13 Obunnabbi bwa Yona bwali bwa bulimba? Nedda; bwayamba abantu abo okumanya ekyo ekyandibatuuseeko bwe batandyenenyezza. Abantu b’omu Nineeve baalabulwa nti baali bagenda kubonerezebwa olw’ebikolwa byabwe ebibi, naye baakyusaamu bwe baawulira obubaka bwa Yona. Bwe bandizzeemu okukola ebintu ebibi, Yakuwa yandizzeemu okubasalira omusango. Ekyo kyennyini kye kyaliwo oluvannyuma lw’ekiseera.—Zef. 2:13-15.\n14. Yona yawulira atya Yakuwa bwe yasaasira abantu b’omu Nineeve n’atabazikiriza?\n14 Yona yawulira atya Nineeve bwe kitaazikirizibwa nga bwe yali asuubira? Tusoma nti: “Yona n’atasiima n’akatono n’anyiikaala.” (Yon. 4:1) Yona alina n’essaala gye yasaba, era mu ssaala eyo yali ng’anenya Omuyinza w’Ebintu Byonna! Yagamba nti kyandisinzeeko singa yali asigaddeyo mu nsi ye. Yagamba nti yali akimanyi nti Yakuwa yali tajja kuzikiriza kibuga Nineeve, era nti eyo ye nsonga lwaki mu kusooka yali asazeewo okuddukira e Talusiisi. Yasaba afe ng’agamba nti kirungi okufa okusinga okuba omulamu.—Soma Yona 4:2, 3.\n15. (a) Kiki ekiyinza okuba nga kye kyaleetera Yona okuwulira obubi? (b) Yona bwe yanyiiga Yakuwa yakola ki ?\n15 Kiki ekyaleetera Yona okuwulira obubi bw’atyo? Tetumanyi, naye kye tumanyi kiri nti yali agambye abantu b’omu Nineeve nti ekibuga kyabwe kyali kigenda kuzikirizibwa. Abantu abo baali bakkirizza bye yabagamba, kyokka ate ekibuga ne kitazikirizibwa. Yandiba nga yatya nti abantu baali bajja kumusekerera oba okumuyita nnabbi ow’obulimba? Ka kibeere ki ekyamuleetera okuwulira obubi, abantu bwe beenenya Yakuwa n’abasaasira, Yona teyasanyuka wabula yanyiiga bunyiizi. Wadde kyali kityo, Katonda we omusaasizi yali akyamulabamu ebirungi bingi. Yakuwa teyabonereza Yona olw’okweyisa mu ngeri eyo, wabula yamubuuza bubuuza nti: “Ggwe okoze bulungi okusunguwala?” (Yon. 4:4) Ekibuuzo ekyo Yona yakiddamu? Bayibuli tetubuulira.\n16. Biki abamu bye bayinza okwogera ku ngeri Katonda gy’akolamu ebintu, era kiki kye tuyigira ku Yona?\n16 Kyangu okusalira Yona omusango, naye tusaanye okukijjukira nti emirundi mingi ffe abantu abatatuukiridde ebintu tetubitunuulira nga Yakuwa bw’abitunuulira. Bwe wagwawo ekizibu eky’amaanyi, abamu bagamba nti Yakuwa yandibadde alina ky’akozeewo okuziyiza ekizibu ekyo. Abalala bagamba nti yandibadde yabonereza dda abantu ababi, oba nti ensi ya Sitaani eno embi yandibadde yagizikiriza dda. Ebyo bye tusoma ku Yona bitulaga nti endowooza yaffe bw’eba eyawukana ku ya Yakuwa Katonda, ffe tuba tulina okukyusaamu.\nEngeri Yakuwa Gye Yayigiriza Yona Okuba Omusaasizi\n17, 18. (a) Yona yakola ki ng’avudde mu Nineeve? (b) Ebyamagero Yakuwa bye yakola byakwata bitya ku Yona?\n17 Yona yava mu kibuga Nineeve nga munyiikaavu, naye teyaddayo mu nsi ye, wabula yagenda ebuvanjuba w’ekibuga ekyo. Yazimba ekisiisira n’atuula omwo n’alinda alabe ekyandituuse ku Nineeve. Osanga yali akyasuubira nti ekibuga ekyo kyali kigenda kuzikirizibwa. Yakuwa yandiyambye atya Yona okufuna omutima omusaasizi?\n18 Yakuwa yameza ekiryo mu kiro kimu. Yona bwe yazuukuka ‘yasanyuka nnyo’ olw’ekiryo ekyo ekyamuwa ekisiikirize ekyali kisinga eky’ekisiisira kye yali azimbye. Era oboolyawo yalowooza nti Yakuwa yamumereza ekiryo ekyo mu ngeri ey’ekyamagero olw’okuba yali asiima bye yali akola. Kyokka Yakuwa ekiryo ekyo teyakimeza kumuwonya buwonya kasana oba okumukkakkanya obusungu, wabula yali alina ky’ayagala okumuyigiriza. Yakuwa era yakola n’ebyamagero ebirala. Yasindika ekiwuka ne kitta ekiryo ekyo. Oluvannyuma yasindika ‘embuyaga ey’ebuvanjuba ey’ebbugumu, Yona n’abulako katono okuzirika.’ Yona yennyamira nnyo era n’addamu n’asaba afe.—Yon. 4:6-8.\n19, 20. Yakuwa yayamba atya Yona okutereeza endowooza enkyamu gye yalina?\n19 Yakuwa yabuuza Yona obanga yali mutuufu okusunguwala olw’okuba ekiryo kyali kifudde. Mu kifo ky’okwenenya, Yona yeewolereza bwewolereza, ng’agamba nti: “Ndi mutuufu okusunguwala, era mpulira njagala na kufa.” Kati ekiseera kyali kituuse Yakuwa ayigirize Yona ekintu ekikulu ennyo.—Yon. 4:9, NW.\nKatonda yakozesa ekiryo okuyigiriza Yona okuba omusaasizi\n20 Katonda yayamba Yona okukiraba nti ekiryo kye yali alumirwa kyali kimeredde mu kiro kimu, ate nga si ye yali akisimbye wadde okukikuza. Era bw’atyo yamugamba nti: “Nange sandisaasidde Nineeve, ekibuga ekyo ekinene; omuli abantu [abasukka mu mitwalo ekkumi n’ebiri] abatayinza kwawula mukono gwabwe ogwa ddyo n’omukono gwabwe ogwa kkono era n’ensolo ennyingi?”—Yon. 4:10, 11. *\n21. (a) Kyakuyiga ki ekikulu Yakuwa kye yayigiriza Yona? (b) Bye tusoma ku Yona biyinza bitya okutuyamba okwekebera?\n21 Olaba Yakuwa kye yali ayagala Yona ategeere? Yona yali talina kintu kyonna kye yali akoze kulabirira kiryo ekyo. Kyokka Yakuwa ye yali yawa abantu b’omu Nineeve obulamu era ye yali ababeezaawo, nga bw’abeezaawo ebitonde ebirala byonna. Yona yali ayinza atya okulowooza nti ekiryo ekimu kyali kya muwendo okusinga abantu 120,000 n’ebisolo byabwe? Okulowooza bw’atyo kyali tekiraga nti yali yeerowoozaako yekka? Ekiryo bwe kyafa yalumwa olw’okuba yali alina engeri gy’akiganyulwamu. Ne Nineeve obutazikirizibwa kyali kimuluma olw’okuba yali alowooza nti abantu baali bajja kumuyita mulimba. Bye tusoma ku Yona bituyamba okwekebera. Ani ku ffe ateerowoozangako yekka? Tusaanidde okwebaza Yakuwa olw’okuba atuyigiriza okuba abasaasizi era n’okuba abantu abateerowoozaako ffekka!\n22. (a) Ebyo Yakuwa bye yayigiriza Yona byamukwatako bitya? (b) Kiki naffe ffenna kye twetaaga okuyiga?\n22 Ddala Yona yayiga okuba omusaasizi? Ekitabo kya Yona kiggwa ng’ekibuuzo Yakuwa kye yamubuuza tekiddiddwamu. Abamu bayinza okwemulugunya nti lwaki Yona teyaddamu kibuuzo ekyo. Kyokka ekituufu kiri nti Yona yaddamu ekibuuzo ekyo. Ekitabo ekiyitibwa erinnya lye bukakafu obulaga nti yakiddamu. Waliwo obujulizi obulaga nti Yona kennyini ye yawandiika ekitabo ekyo. Mukube akafaananyi ng’azzeeyo mu nsi ye. Olaba kati omusajja omwetoowaze okusingawo era eyeeyongedde okuba ow’amagezi n’okukula mu myaka. Olaba ng’atudde awandiika ebyo bye yayitamu nga bw’anyeenya omutwe nga yeewuunya ensobi ze yakola olw’obukakanyavu n’olw’obutalumirirwa balala. Mazima ddala Yona yayiga okuba omusaasizi. Naffe tunaayiga okuba abasaasizi?—Soma Matayo 5:7.\n^ lup. 6 Kiteeberezebwa nti Samaliya, ekibuga ekikulu eky’obwakabaka bwa Isirayiri obw’ebika ekkumi, kyalimu abantu nga 20,000 oba 30,000 mu kiseera kya Yona. Mu kiseera Nineeve we kyakulaakulanira ennyo, kiyinza okuba nga kye kibuga ekyali kisinga obunene mu nsi yonna.\n^ lup. 8 Ensolo okwambazibwa ebibukutu kiyinza okulabika ng’ekyewuunyisa, naye tekyali kintu kipya. Munnabyafaayo Omuyonaani ayitibwa Herodotus yagamba nti Abaperusi ab’edda bwe baabanga bakola obulombolombo obw’okukungubagira omukungu, ensolo zaabwe nazo baazikolangako obulombolombo.\n^ lup. 20 Katonda okugamba nti abantu ab’omu Nineeve baali tebayinza kwawula mukono gwabwe ogwa ddyo ku mukono gwabwe ogwa kkono kyali kitegeeza nti baali tebamanyi mitindo gye.\nYona yalaga atya obuvumu n’okukkiriza ng’abuulira mu Nineeve?\nKiki kye tuyigira ku ky’okuba nti abantu b’omu Nineeve beenenya?\nKiki kye tuyigira ku ngeri Yona gye yawuliramu ng’abantu b’omu kibuga Nineeve beenenyezza?\nOyinza otya okwoleka okukkiriza okulinga okwa Yona ng’onenyezeddwa olw’ensobi gy’oba okoze?


Abajulizi abasiraamu basabirwa leero nga 01 June – bakunukkiriza okuwera 100 – CBS FM\nAbajulizi abasiraamu basabirwa leero nga 01 June – bakunukkiriza okuwera 100\nOlunaku lwa leeoro nga 01 June,abayisiraamu lwebajjukira abajulizi abasiraamu, okwawukanako n’abakatuliki wamu n’abakristaayo abalukuza nga 03 June buli mwaka.\nAbasiraamu banjudde enteekateeka mwebagenda okuyita okulakulanya ekifo kyabwe ewattibwa abajulizi abasiraamu e Namugongo.\nMu kifo kino waliwo omuzikiti e Namugongo nga kyabaweebwa eyali omukulembeze wa Uganda Idd Amin Dada nga 10 August,1975.\nAbasiraamu batandise okukungaanira ku muzikiti guno, okusabira abantu babwe.\nSsentebe wa Uganda Muslim Supreme Council Prof Badru Kateregga agambye nti batadde essira ku kusomesa abantu okutegeera nti waliwo n’abasiraamu abattibwa, kibasobozese okukikulakulanya.\nAgambye nti balina nekkatala ery’okuwandiika ebyafaayo byonna ebikwata ku bajulizi bano abasiraamu, abantu bongere okubategeera,ate n’okufuula ekifo ekyo eky’ebyobulambuzi.\nAgamba nti abasiraamu bangi ba Shuhadau abaafa olw’eddiini yabwe wano mu Uganda, nga kyandibadde kirungi okubasabira nga bweguli ku bantu abalala.\nAbasiraamu abattibwa olw’eddiini yabwe wano mu Uganda abajjukirwa n’okusabirwa olwaleero bakunukkiriza mu 100.\nBano battibwa wakati wa 1872 – 1876.\nProf.Kateregga agambye nti ebbanga liyise ddene nga babadde tebayogerwako, ng’abattibwa olw’eddiini yabwe.\nProf Kateregga agamba nti abasiraamu emu ku nsonga ebagaana okwogera ku basiraamu bano kwekuba nti ab’eddiini endala bagenda e Namugongo okulamaga olw’abantu babwe, songa ate abasiramu bbo tebalamaga mu kifo kirala kyonna okuggyako e Mecca.\nProf Kateregga annyonyodde nti abajulizi abo oluvanyuma lw’okujeemera Ssekabaka Muteesa 1 omwali okuva ku kwambala embugo nebasalawo okwambala engoye za ppamba, nti kuba baali basiramuse saako okugaana okusaalira emabega wa Kabaka Muteesa 1 olwokuba teyali mutayirire, nti bye bimu ebyabaviirako obuzibu okutuuka okuttibwa.\nMu nteekateeka y’okubasabira olwaleero omubadde n’okulambika ebyafaayo by’ensonga eno, omumyuka ow’okusatu owa Ssabaminister wa Uganda, Hajjati Lukia Nakadama, ategezezza abasiramu abakunganidde ku Namugongo Masgid Noor okujjukira abajulizi,nti government yetegese ekimala okukola ku nsonga zabwe ekifo kino nakyo kikulakulanyizibwe.\nRegional Khad w’ebendobendo lya East Buganda, Sheik Mustaf Khamis Lule, alambuludde nti kyebakoze ssi kulamaga,wabula kujjukira bajjulizzi nakumanyisa ebyafaayo by’eddiini y’obusiraamu mu ggwanga.\nSheik Sulaiman Musana Kawanguzi, akulira ebya pulotoko okuva ku kasozi Kampala mukadde ku Uganda Muslim Supreme Council, (IMSC), agambye nti ekifo kino kyankizo nnyo mu basiraamu era kyakwongerwamu amaanyi.


Bukedde Online - Emivuyo mu ttaka lya Qualicel\nAba ISO balagidde Drake Lubega ne Yanga ne...\nAdded 10th November 2018\nMu July 2017 , Muhangi yawandiikira omuwandiisi wa kkooti Ejulirwamu nti ssente z’engassi yali azifunye.\nKyokka ng’asaba kiragiro ayingire ku ttaka lye. Omuwandiisi wa kkooti Ejulirwamu Deo Nizeyimana yawandiikira omulamuzi Remmy Kasule amuwabule ng’amugattiddeko okukkiriziganya okwali kutuukiddwaako era okukkiriziganya kuno Lubega kwe yasinziira okuggyayo omusango nga July 22, 2016.\nOmulamuzi Remmy Kasule yawabula Deo Nizeyimana nti ekiragiro kyokka ekiteekeddwa okussibwa mu nkola kusasula ssente ezaakozesebwa Muhangi so ssi kuddiza Muhangi ttaka.\nMuhangi yalemerako ne yeekubira enduulu eri Omulungamya wa Gavumenti ku byamateeka era Minisita Mwesiga Rukutana n’awabula ng’anyweza okuwabula kwa Kasule. Nga October 23, 2018, Muhangi yafunye ebbaluwa eva ewa Charity Nabasa egamba nti, Muhangi ye nnannyini ttaka omutuufu.\nEbbaluwa esaba poliisi eyambe Muhangi okweddiza ettaka lye. Poliisi yawerekedde Muhangi n’emukwasa ettaka n’ebizimbe ebiriko. Bino byabaddewo nga November 3, 2018.\nNga November 6, Lubega ne Yanga nabo baagenze mu ofiisi y’emu ate Charity Nabasa n’awandiika ebbaluwa endala ng’amenyawo gye yasoose okuwandiika nti yakikoze mu nsobi. Ebbaluwa eno Drake Lubega ne Yanga kwe basinziira okwagala Muhangi ave mu bintu byabwe.


Bukedde Online - Mzee Mwagalwa Kangavve omuzira afudde taweereddwa Muddaali\nMzee Mwagalwa Kangavve omuzira afudde taweereddwa Muddaali\nMPAAMU OMUTWALO: Obufere obupya obuzze mu Kampala\nAni ajingirira pamiti ezitambuza ebyennyanja?\nAdded 7th June 2014\nKU Mmande nga June 9, Uganda egenda kujjukira abazira baayo mu bintu eby’enjawulo ng’omukolo omukulu gugenda kubeera Kikandwa-Mityana.\nBya Dickson Kulumba\nEmidaali gy’obuzira gizze gigabwa ku mikolo egy’enjawulo kyokka waliwo abantu abamu abaliko bye bakoze nga bano obo’olyawo kiba kya bulyazaamaanya obutakombezebwa ku mudaali.\nBw’oyogera ku Munnaluweero (kati omugenzi) Samuel Mwagalwa Kangavve, abamumanyi tebayinza butakubuulira engeri gye yakola ekinene mu lutalo olwaleeta NRM mu buyinza.\nChristopher Ddamulira Kangavve, mutabani w’omugenzi omukulu aliwo, agamba nti nga famire, si bamativu olwa kitaabwe okufa nga tasiimiddwa bulungi wadde waakiri okuweebwayo ku muddaali, bo gwe bagamba nti gumusaanira olw’okulwanirira emirembe okudda mu ggwanga.\nMzee Mwagalwa Kangavve y’omu ku baatandika ekibiina kya UPM era yeyakola ennyo mu kubunyisa enjiri yaakyo e Mawogola wakati mu kusoomoozebwa okuva mu bibiina ebirala nti abasinga baali bawagira DP ne UPC kyokka ye n’agumira mu kibiina kye.\nNnamwandu w'omugenzi Kangavve\nKigambibwa nti yali omu ku abao gabira emidaali n’okusiima nga bwe babeera tebannamugabira,be balinan okubuuzibwa oba baamwerabira oboolyawo olwo ne bamujjukira.\n‘Tekitegeeza nti taagufune’\nWabula Capt. Sulaiman Sserunjogi, Mmemba ku kakiiko akakola ku kasiimo k’abaazirwanako mu kanyigo k’e Luweero bera nga nzaalwa y’e Ssemuto, agamba nti ekya Mwagalwa Kangavve okufa nga taweereddwa mudaali, tekitegeeza nti tagenda kugufunira ddala.\n“Ekirungi ekiriwo, Mzee Kangave afudde tavudde mu kibiiba kye ekya NRM era waliwo n’abalwanyi bangi abavudde mu bulamu bw’ensi eno nga tebaweereddwa midaali kyokka oluvannyuma ne baweebwa emidaali gyabwe.\nN’olwekyo, aba famire baleme kwennyamira,” Capt Sserunjogi bwe yayogedde ku kya Kangavve obutaweebwa mudaali.\nSserunjogi ayongerako nti emidaali giriko akakiiko akagigaba era nga kano Pulezidenti Museveni takavunaanyizibwako butereevu.\nAb’akakiiko kano be bavunaanyizibwa ku kulonda abantu abookugabira emidaali n’okusiima nga bwe\nbabeera tebannamugabira, be balina okubuuzibwa oba baamwerabira oboolyawo olwo ne bamujjukira.\nMaj. Roland Kakooza Mutale ng’ateeka bendera ku keesi ya mulwanyi munne ku Lwokusatu.\nGen. Elly Tumwine ayogedde\nNg’ayogerera ku kelesiya y’Abasodokisi ey’Omutukuvu Lukka e Lwemiyaga ku Mmande ku mukolo ab’ekitundu kino kwe baasiibuulidde omwagalwa waabwe ono, ssentebe w’akakiiko k’eggwanga akagaba emidaali, Gen.Elly Tumwin eyategeezezza abakungubazi nti wadde kirwisiddwa nnyo, Mzee Mwagalwa (abalwanyi gwe bamanyi nga ‘Dokita Sam’), yateekebwa ku lukalala lw’abo abanaaweebwa emidaali olw’emirimu gye yakola mu lutalo olwanunula eggwanga lino wakati wa 1981 ne 1986.\n‘Dokita Sam’, yatwala okusoma kw’obwereere e Lwemiyaga bwe yatandika Kibundabunda Free School, n’awa abantu obujjanjabi nga bw’asobola.\nAlese abaana abasukka mu 50.\nJohn Lukwaya, ssentebe w’ekyalo Bugomba (gye baaziise omugenzi) agamba nti ekitundu omuzira ono, kirina obuzibubw’eddwaaliro ng’abantu batambula mayiro eziri wakati w’ennya n’omukaaga okutuuka awali obujjanjabi e Ssemuto n’e Kannyanda sso nga baafiirwa ente zaabwe ezaalibwa mu lutalo.\nOba Mzee Mwagalwa Kangavve anajjukirwa n’aweebwa omudaali oba nedda, byonna birindiddwa ku Mmande ku lunaku lw’Abazira! abaawa Pulezidenti Museveni (mu kiseera ekyo eyali omuyeekera) pulaani y’okulwanira olutalo luno mu bitundu bya Luweero, era eno gye yaziikiddwa ku kyalo Bugomba- Kangavve mu ggombolola y’e Makulubita ku Lwokusatu.\n“Kya nnaku nti taata eyalwanirira eddembe okudda mu ggwanga najjanjabanga abayeekera n’obuyambi obw’enjawulo obulala, okufa nga tasiimiddwa,” Ddamulira bwe yayogedde mu kuziika kitaawe.\nTekitegeeza nti taagufune’\nAbabodaboda basattira lwa batemu abazinze Luweero\nAtemye bba n'amwasa omutwe lwa bwenzi\nMmaze okuyingira palamenti - Maneja Kayemba\nEbbeeyi y'emmwaanyi, amalwaliro n'amakubo amabi bye ntandikirako - Omubaka Kayemba\nNze sinoonya mulimu nzize kuweereza bantu - Omubaka Kayemba


Manya Bino Bikulu Nnyo – Uganda Today\nChris KatoAugust 14, 2021\nKatonda bweyali atonda omuntu yeekennenya ebintu bingi byeyakola nga ayawula omukazi ku musajja.\nObukulu bw’omugongo gw’omukyala\nEbintu bino biwerako era birabibwa kumubiri gwo mukyala omusajja byatalina. Muno mulimu, amabeere, obweenyi oba (face) ennungi era nga esanyusa okulaba, oba nga oyagadde oyinza okugattako n’obutuuliro (akabina) nga ekimu ku byenjawulo ebirabibwaako wakati wo musajja n’omukazi. Naye waliwo Katonda kyeyakola ekiri ku mukazi, bangi kyebatagenderera ate nga kyamugaso era kyanjawulo omukazi kyalina nga omusajja newankubadde ekirina naye kyanjawulo nnyo nyini ku bombi.\nOmugongo gwa buli mukyala Katonda yagukola nga tegwegolodde nga ogw’omusajja. Omukyala nebwaaba talina bbina, omugongo gwe gwebinamu akatono.\nLwaaki kino kiri bwekityo? Mu mpisa y’ensi naddala wano ewaffe mu Buganda, omukyala yenna yatondebwa nga alina okuweeka ku mwaana mu mugongo gwe.\nOmukyala nga aweese omwaana ku mugongo gwe. Ekikolwa kino kirungi nnyo eri okukula kw’omwaana\nEra wano abaganda bakiriza nti kino kyekiseera Katonda waweera omwaana omukisa , kyekiseera ekyo nga naddala Nyina oba omukya omula yenna nga amuweese kumugongo. Omwaana yenna bwawekeebwa kumugongo, amala akaseera mpawo kaaga nga yebaka, ekiseera kino Katonda wamuweera omukisa era singa omwaana ono ataataaganyizibwa nga omulimu gwa Katonda guno gugenda maaso, omwaana ono asisimuka.\nEno y’ensonga lwaaki omukyala tappappira kugya mwaana kumabega nga yakeebaka. Omukyala awa omwaana akaseera naleema okutaataaganya mulimu gwa Katonda. Kino abakyala bangi bakikola naye nga tebakimanyi nti Katonda yasaawo ekiseera ekyo okuwa omwaana oyo omukisa.\nEno y’ensonga lwaaki omwaana bwaaba akaaba nga yeziribanga, Nyina ayinza okumusitula namusisiitiira, omwaana nagaana okusirika, era Nyina bwalaba omwaana tasirika, amuweeka kumugongo era awo omwaana asirika.\nEra olwokuba nti omugongo gw’omukazi gwatondebwa okukola omulimu gwokuweeka omwaana, y’ensonga lwaaki, omwaana tasobola kumenyeka nga avudde ku mugongo gwa Nyina obo omuntu omulala yenna.\nWano mu Buganda omweeso muzannyo ogunyumira abangi naye ate nga abakyala tebaaguzanyanga. Naye kati, ebiriwo n’omwenkanonkano, abakyala baatandika dda okuguzanya.\nAbatuuze b’eKamwokya nga berolera ku mukyala nga acanga omweeso\nOmukyala Camera za Uganda Leero gwezasangiriza nga ayesa omweeso mu bintundu bya Ghetto z’eKamwokya mu Kampala


Bukedde Online - Abavubi b'e Nkombe -Buikwe batabukidde ababaka ba Palamenti - Tubeetaaga\nNUP ewangudde disitulikiti za Buganda\nMagogo okusigala mu ntebe ya FUFA guba mululu\nAba rugby beesika emiwula lwa Olympics\nOmuddo gwa kafumbe gugoba olusu\nAbavubi b'e Nkombe -Buikwe batabukidde ababaka ba Palamenti - Tubeetaaga\nLima ebitungotungo ofune ssente\nAbavubi batabukidde ababaka baabwe abataddayo kubategeeza nsonga zibaluma eziteesebwako mu Palamneti ng'ate tebakkaanya nazo.\nAbavubi ku mwalo gw'e Nkombwe nga bali mu lukung'aana lw'abalimi\nBya Paddy Bukenya\nABAVUBI mu disitulikiti y'e Buikwe bawanda muliro olw'ababaka baabwe mu Palamenti obutabawa mukisa kuwa ndowooza zaabwe eri eggwanga ku nsonga z'okutongoza tekinologiya wa GMO ne bategeeza nti balina bingi bye batakkaanya nabyo ku nteekateeka eno bye beetaaga eggwanga okusooka okufumiitirizaako kyokka ababaka baabwe babasuuliridde.\nBino byabadde ku mwalo gw'e Nkombwe mu disitulikiti y'e Buikwe ku Lwokuna mu lukiiko lw'okukubaganya ebirowoozo (Palamenti y'abalimi) ku nsonga ezikosa ebyobulimi, obulunzi n'obuvubi ebikosa ekitundu olutegekebwa ekitongole kya Slow Food International buli luvannyuma lwa myezi esatu.\nAbavubi ku mwalo gw'e Nkombwe nga bava okuvuba empuuta\nAbavubi baategeezezza nti, beeraliikirivu ku tekinologiya ono nti ayinza okuttattana obutonde bw'ebyennyanja mu nnyanja ebibaddewo emyaka n'ebisiibo olwo ennyanja efuuke ekitagasa ne bongerako nti amawulire ge bawulira gagamba nti mu nsi ezaakula yo GMO tebazaagala zittattana obutonde bw'ensi kyokka ate bbo ababaka kino tebakitutte ng'ekikulu.\nOmukubiriza wa Palamenti y'abalimi eno, Hussein Ssebadduka yakubidde ababaka b'ekitundu kino mu Palamenti okuli Judith Babirye ne David Mutebi omulanga okuwaayo ekiseera basisinkane abavubi bawulirize ebirowoozo byabwe kuba ensonga eno nkulu ekosa obulamu bw'abantu n'ebintu ebibeetoolodde.\nAbavubi bali mu kutya nti, tekinologiya wa GMO ono ayinza okutta ebyennyanja n'ebitonde ebirala bingi mu nnyanja eby'omugaso ne bafiirwa emirimu, obutonde bw'ennyanja n'obuwangwa, kuba bangi ku bo balina emizizo egyekuusa ku nnyanja ng'ebika ebimu ebiva mu nnyanja.\nMubeere n'amazima ku mirimu - Bp. Luwalira\nSicamuka bulungi ng'abalala\nSsekikubo alumbye Sam Kuteesa mu palamenti\nEkiragiro kya RDC ku nnyanja kitabudde abavubi\nOkuggala emyalo e Mukono kinaataasa Nalubaale?\nMagogo okusigala mu ntebe y...\nPULEZIDENTI wa FUFA, Moses Magogo oluvannyuma lw'okuwangula akalulu k'omubaka wa Palamenti (Budiope East), asaanye...\nAba rugby beesika emiwula l...\nBya SILVANO KIBUUKA Rugby Cranes etandise kaweeefube w'okulaba nga Uganda evuganya mu mizannyo gya Olympics omulundi...\nOmuddo gwa kafumbe gugoba o...\nABAANA bwe bagenda bakula ne baweza emyaka nga 13 bafuna olusu abangi lwe bamanyi nga kaabuvubuka. Omwana ne bw'aba...\nMu bantu abatenda ssennyiga omukambwe mwe muli Omusumba w'Abasodookisi Silvestros Kisitu atwala kitundu ky'e Gulu...


Bukedde Online - Ebya Kitatta bijulidde\nEbya Kitatta bijulidde\nBamalaaya banyaze munnansi wa Ethiopia ddoola...\nAbazadde balumbye essomero lw'abaana baabwe...\nAdded 24th September 2018\nKino kitegeeza Kitatta wakubeera mu kkomera okumala okumala ebbanga eritamanyiddwa okutuusa abakulu lwe banakomawo okuva e Somalia.\nKitatta ku kkooti gye buvuddeko.\nBya MARGRET ZALWANGO\nEBYA Kitattta okuva mu kkomera byongedde okwesiba, bannamaggye abamuwozesa bwe bataatudde ku lunaku lwe bamuwa ate ng’essaawa yonna baakufuluma eggwanga.\nKitatta yabadde yaweebwa olwa September 24 okukomezebwawo mu kkooti ku kusaba kwe okwokweyimrirwa kyokka kkooti eno teyatudde era abantu ba Kitatta bakira bakomezebwa ku geeti n ebakabatema nti kkooti tegenda kutuula.\nNg’ojjeeko obutamuleeta ku mmande, tasuubira kuleteebwa mu kkooti mu nnaku za kumpi kubanga abakulu mu kkooti eno essawa yonna basitula kugenda Somalia okuwulira emisango ejaddizibwa abajaasi abali eyo.\nKitatta yassaamu okusaba kwe nga September 10, nga guno gwali mulundi gwa kubiri kyokka oludda oluwaabi ne lusaba olwa September 17, naye era oludda oluwaabi ne Lutawaayo kwanukula kwalwo ku kukusaba kwe olwo kkooti neewa olwa 24 leero. Kyokka nalwo tebatudde.\nKitatta ng’ayita mu looya we, Sienna Owomugisha yasaba kkooti y’amaggye ekubirizibwa ssentebe, Lt Gen Andrew Gutti emuyimbule ng’agamba nti alina akirwadde ekimubala embiriizi , nayongerako nti ddembe lye erimuweebwa ssemateeka okweyimrirwa .\nOno era yategeeza nti Kitatta alina amaka n’abaana ssaako abantu abalala abokulabirira nga okubeera mu kkomera abantu be babeera mu kubonabona.\nKitatta nga ye ssentebe wa NRM mu Lubaga era ssentebe w’ekibiina kya Bodaboda 2010 yakwatibwanga Januaray 20 , e Wakaliga mu wooteri ya Vine Tea ne basajja be 11.\nBaasimbibwa mu kkooti y’amaggye e Makindye ne bavunaanibwa emisango gy’okusangibwa n’emmundu mu ngeri emenya amateeka, okubeera n’amasasi n’ebyambalo bya UPDF ng’ate si bannamaggye.\nAbalala baavunaanibwa nabo kuliko, Joel Kibirge, Ibrahim Ssekajja , Sowali Ngoobi, Matia Ssenfuka, Jonathan Kayondo, Hassan Ssengooba, , Sunday Ssemwogerere, John Sebandeke, Hussein Mugema, Amon Twinomujuni ne Bwanika Fred ,nga baakwatiba nga January 19 ne 20.


FDC ewakanyizza eby'okwegatta mu kulonda...\nAbantu abasoba 200 bakebeddwa obulwadde bwa...\nEttaka lino lisangibwa Kayunga mu Bugerere mu bitundu eby’enjawulo.\nKamulegeya yategeezezza akakiiko nti ettaka lyali lya mugenzi George William Kibalama. Waliwo eriri ku bulooka 48 plot 8, polot 126, bulooka 56 poloti 1 eyali e Ntooke nga kwekuli ebiggya naye Ruta yamenya ennyumba eyaliwo n’agobako n’abantu.\nKamulegeya alumiriza nti ettaka lino lijja liyita mu mikono egy;enjawulo n’okujingirira ebiwandiiko basobole okukyusa obwannannyini. Alumiriza Samuel Kibalama sentebe wa LCI e Najjeera nti yekobaana ne Ruta okujinga ebiwandiiko ebimu nga bali ne basengabe.\nKibalama mutabani w’omugenzi Sekotooleko eyali ow’oluganda ne George William Kibalama. Ono yakwatagana ne Ruta, Solome Nakayiga, David Maluge ne bajinga ebiwandiiko ebibawa obuyinza ku ttaka lino. Ebimu ku biwandiiko by’alumiriza nti baajinga kuliko ebbaluwa eyava ewa Administrator Geral, ebiwandiiko bya kkooti ebibakkiriza okufuna ‘letters’ of Administration’.\nRuta azze awerennemba n’emisango egy’enjawulo mu kakiiko nga yasooka n’abooluganda lw’omugenzi Krespo Kizito ow’emu Buso e Gayaza abalumiriza nti yabasuubiza okubakolera ku ttaka lyabwe eriweza mayiro 3 abafunire ebiwandiiko kyokka n’abawa obukwakkulizo nti buli gw’akolerako ne litereera amusalako yiika 12. Eggulo Harriet Namukasa yabadde mu Kakiiko ng’akannyonnyola ebyaliwo.\nEmirundi egyasooka Ruta baamuleeta mu kakiiko ku nsonga z’ettaka okuva mu bitundu ebirala ne bamutuma ebiwandiiko n’atandika okwebulankanya ekyaviirako Omulamuzi Bamugemereire okuyisa ekiragiro ne bamukwata ne bamuleeta mu kakiiko ng’ava mu kaduukulu


Bukedde Online - Bannayuganda bawadde endowoaza zaabwe ku bajeti\nPoliisi eyodde Omusomaali mu loogi\nEbikulu mu bajeti ya 2014/15 esomwa enkya ...\nBANNAYUGANDA bawadde endowooza zaabwe ku bajeti y’eggwanga esomwa olwaleero ng’abasinga basaba Gavumenti obutalinnyisa n’okubabinika misolo emingi kubanga embeera mbi ku mirimu ne mu bizinensi ze bakola.\nAbasuubuzi abeegattira mu kibiina kya KACITA baalabudde nti singa Gavumenti enaamala gongeza misolo nga tefuddeeyo kuwuliriza ddoboozi ly’abantu, ejja kwesanga ng’emisolo tegifunye okufaananako nga bwe gubadde mu bajeti ewedde.\nOlwaleero ku ssaawa 8:30 ez’emisana, Minisita w’Ebyensimbi Maria Kiwanuka,agenda kusoma bajeti y’eggwanga ey’omwaka gw’ebyensimbi 2014/15 esuubirwa okubeera enkakali olw’emisolo emipya egireeteddwa n’egimu ku misolo emikadde egyongezeddwa.\nBajeti ey’omwaka guno (2014/15 ) esuubirwa okuba ya buwumbi obusoba mu 14,000 okusinziira ku kiwandiiko ky’enteekateeka ey’Ebyensimbi ey’eggwanga ekiyitibwa “ National Budget Framework Paper 2014/15.\nKu nsimbi obuwumbi obusoba mu 14,000, Gavumenti z’esuubira okusaasaanya mu mwaka gw’ebyensimbi 2014/15, ensimbi obuwumbi 10,127 Gavumenti egenda kuzeefunira ng’eyita mu makubo agayingiza ssente omuli emisolo n’ebirala ate ezisigadde zisuubira kuva mu bitongole n’amawanga agawola n’okuwa Uganda obuyambi.\nWadde bajeti erimu okulinnyisa emisolo, Minisita Kiwanuka agenda okulangirira n’ enteekateeka gavumenti z’ereese okusitula embeera z’abantu omuli okukola enguudo, amabibiro, amalwaliro n’amasomero ne Pulojekiti omuli ez’abavubuka, n’abakyala.\nEBIKULU MU BAJETI ya 2014/15\nBajeti esuubirwa okuba ya buwumbi obusoba mu 14,000\nSsente ebitundu 20 ku 100 ebya Bajeti ya 2014/15 zaakuva mu mawanga n’ebitongole ebigabi by’obuyambi\nObuwumbi 9,834 n’obukadde 700 ze zisuubirwa okukung’aanyizibwa Uganda Revenue Authority (URA) mu mwaka 2014/15.\nEbyobulamu bisuubirwa okufuna omutemwa gwa kabuwumbi 1,197 n’obukadde 800.\nEbyenjigiriza byakufuna obuwumbi obusoba mu 1,700 mu bajeti ey’omwaka 2014/15\nEbyobulimi bisuubirwa okufuna obuwumbi 440.\nEbyenguudo bigenda kufuna omutemwa ogusinga obunene gwa buwumbi 2,575 n’obukadde 530.\nBannayuganda bawadde endowoza ku bajeti\nObubbi bususse ku Kaleerwe\nMuwema tokyusa ku by'okwesimbawo\nFUFA etwongedde maanyi - Kabenge


Bukedde Online - Ow'emyaka 90 alumirizza ekkanisa okumutwalako ettaka\nOw'emyaka 90 alumirizza ekkanisa okumutwalako ettaka\nMunyiikire okwekebeza siriimu, okumira edd...\n"Nsaba Obwakabaka bwa Buganda buveeyo bunnyambe kuba ennyumba z'abapangisa mwe mbadde nzigya ssente ezindabirira zaamenyeddwa, ate ng'ettaka lino zaali ntuuyo za baze." Muky. Luswata bwe yasabye.\nYayongeddeko nti azze awagira emirimu gy'ekkanisa nga yabawaako n'ettaka e Kawaala kwe baazimba ekkanisa ya St. Peters.\nGodfrey Makhonje omusumba w'ekkanisa ya St. James yategeezezza nti ebyayogeddwa aba famire ya Kayizzi nti baamenye ennyumba ne bakasuka ebintu by'abapangisa awatali kuliyirirwa bya bulimba kuba abantu bonna ababadde ku ttaka baasasuddwa ne bavaako mu ddembe.\nYagambye nti ekifo kino kimaze emyaka nga kifaanana bubi olw'ebizimbe ebibadde mu mbeera embi.\nNg'ekkanisa yawalirizibwa okutuukirira KCCA ne bagisaba babafunire omuntu asobola okukulaakaulanya ettaka lino.\nGodfrey Kabunga amyuka ssentebe wa zooni ya Muzaana yategeezezza nti abasenze ababadde ku ttaka lino abalala baavuddewo mu ddembe. Ky'amanyi nti famire ya Kayizzi yali yasengako kuba omugenzi yali musumba w'ekkanisa eri ku ttaka lino.\nEttaka erikaayanirwa mu kiseera kino likuumibwa baserikale ba LDU n'amagye era tewali muntu akkirizibwa kusaalimbirako.\nAkulira ekitongole ky'ebyettaka e Namirembe, Rev. Steven Mpoza yagambye nti buli yasenguddwa ku ttaka yasasulwa wabula Bukedde bwe yabadde egezaako okumubuuza ebibuuzo ebirala n'ategeeza nti ali mu luwummula mu kiseera kino.\nEnkaayana ku ttaka lino zirudde nga zaaviirako n'okusiba Omubuulizi w'ekkanisa eno, Godfrey Mahony mu kkomera e Wakiso. Abantu abaasenguddwa kwabaddeko abatunzi b'ebyuma ebikadde, abaweesi, abatunzi b'emmere n'ebyuma by'obuwunga bya kasooli.\nRev. Makhonje yakubirizza abagoberezi okutwala ekyokulabirako ky'obugumiikiriza ekkanisa bw'ekozesezza ku nkwata y'ensonga z'ettako lino.\nEntegeeragana eyatuukiddwako n'omugagga Muwonge ekkanisa ebaddewo egenda kumenyebwa bazimbewo empya ennene egenda okubeera eya kalina.\nYagumizza Abakulisitaayo nti eky'okumenya tekijja kutaataaganya mirimu gya Katonda.\nEkimu ku bizimbe ebyalekeddwaawo kuliko eky'essomero lya Muteesa II Royal Primary School mwe bagenda okusigala nga basabira.\nAte Jane Male akulira abakazi Abakulisitaayo mu bulabirizi bw'e Namirembe era ow'ebyenkulaakulana mu kkanisa ya St. James yalaze essanyu olw'amazima ku ttaka lino okuzuulwa ate enkaayana ne ziggwa nga tezivuddeemu kuyiwa musaayi.\nOno anneerabizza amaziga ga mukyala wange eyanfaako\nPoliisi eyodde 80 mu bumenyi bw'amateeka ku Kaleerwe\nNorthern Bypass yatusala? Enkulaakulana egaanyi, obulippagano bungi


BISOME MU Afrikaans Albanian Amharic Armenian Azerbaijani Azerbaijani (Cyrillic) Bengali Bulgarian Catalan Cebuano Chichewa Chinese (Simplified) Chinese (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kinyarwanda Kirghiz Kirundi Korean Lingala Lithuanian Luganda Luswayiri Luswayiri (Congo) Luvale Luwalabu Macedonian Malagasy Malayalam Maltese Marathi Myanmar Nepali Norwegian Oromo Pangasinan Polish Portuguese Punjabi Quechua (Ayacucho) Quechua (Cuzco) Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swedish Tagalog Tahitian Tamil Tatar Telugu Tetun Dili Thai Tigrinya Tok Pisin Tsonga Turkish Twi Ukrainian Urdu Vietnamese Xhosa Yoruba Zulu\nEbikwata ku Nkolagana\nBw’oba onoonya amagezi agakwata ku ngeri y’okukolaganamu n’abalala, Bayibuli gy’osooka okulowoozaako oba ogirowoozaako luvannyuma nnyo? Geraageranya amagezi agali mu Bayibuli n’ebyo ebizuuliddwa ennaku zino.\nOkusinziira ku kunoonyereza okwakolebwa mu 2014, abavubuka 61 ku buli kikumi abali wakati w’emyaka 18-25 balowooza nti okwegatta n’omuntu nga temuli bafumbo “tekikyatwalibwa ng’ekikulu mu Buyindi.” Omusawo omu ow’omu Mumbai yagamba abawandiisi b’olupapula lw’amawulire oluyitibwa Hindustan Times nti okusinziira ku ngeri gy’alabamu ebintu, “abavubuka bwe batandika ebikolwa eby’omukwano, tekitegeeza nti balina ekiruubirirwa eky’okufumbiriganwa. Ka babe nga baagalanyeeko ekiro kimu, oba nga ba mukwano bukwano, oba nga babeera bombi, tebeetaaga kuba na kiruubirirwa kya buli omu okunywerera ku munne.”\nEKY’OKULOWOOZAAKO: Endwadde ez’obukaba n’okumenyeka omutima bitera kubeera mu abo abeegatta nga tebannafumbiriganwa oba mu abo abeegatta nga bamaze okufumbiriganwa?—1 Abakkolinso 6:18.\nOmuntu okuyombayomba n’ab’omu maka ge buli kiseera kiyinza okumuviirako okufa amangu. Abakugu mu yunivasite y’e Copenhagen baanoonyereza ku bantu nga 10,000 abali wakati w’emyaka 35 ne 50 okumala ebbanga lya myaka 11 ne bakizuula nti mu bantu abo, abo abaali bayombayomba n’ab’omu maka gaabwe baali boolekedde okufa amangu okusinga abo abaali batatera kuyomba. Omu ku abo abaakola okunoonyereza okwo yagamba nti engeri emu abantu gye bayinza okwewala okufa amangu kwe kumanya engeri gye bayinza okwaŋŋangamu ebibeeraliikiriza n’ebizibu ebirala.\nBAYIBULI EGAMBA NTI: “Omuntu ow’amagezi yeefuga mu by’ayogera, n’omutegeevu asigala mukkakkamu.”—Engero 17:27.\nOkunoonyereza okwakolebwa mu Louisiana gye buvuddeko awo ku bantu 564 abaafumbiriganwa emyaka mitono emabega, kwalaga nti abantu abeekyawa ate omukwano gwabwe ne guddamu nga boogerezeganya, batera okwagala okwawukana mu myaka etaano egisooka oluvannyuma lw’okufumbiriganwa. Batera okuba n’obukuubagano era tebatera kuba basanyufu mu bufumbo bwabwe.\nBAYIBULI EGAMBA: “Katonda ky’agasse awamu [mu bufumbo], omuntu yenna takyawulangamu.”—Matayo 19:6.


Biblica® Bayibuli Entukuvu, Endagaano Enkadde nʼEndagaano Empya ekwatiddwa ku katambi™ Okubikkulirwa 1\nEkitabo kya Yokaana Omutukuvu Omutume Ekiyitibwa\n1 Okubikkulirwa kwa Yesu Kristo, Katonda kwe yamuwa okulaga abaddu be ebyo ebiteekwa okubaawo amangu. Kristo yakimanyisa ng’atuma malayika we eri omuweereza we Yokaana 2 eyategeeza ekigambo kya Katonda n’obujulirwa bwa Yesu Kristo ku byonna bye yalaba. 3 Alina omukisa oyo asoma n’abo abawulira ebigambo by’obunnabbi buno, ne beekuuma ebiwandiikiddwa, kubanga ekiseera kiri kiweddeyo.\nMbagaliza ekisa n’emirembe ebiva eri Katonda oyo aliwo, era eyaliwo era alibaawo; n’ebiva eri emyoyo omusanvu egiri mu maaso g’entebe ye ey’obwakabaka,* Amakanisa omusanvu gaali geeyawudde kilomita amakumi ataano nga gali mu ngeri ya nnekulungo, okuva ku Efeso okutuuka ku Lawodikiya, ekiri mu buvanjuba bwa Efeso. Ekitabo kyonna ekya kubikkulirwa kyaweerezebwa mu buli kkanisa 5 era n’okuva eri Yesu Kristo omujulirwa omwesigwa. Oyo ye yasooka okuzuukira mu bafu, era y’afuga bakabaka ab’omu nsi; oyo yatwagala, era ye yatuggya mu bibi byaffe n’omusaayi gwe, 6 n’atufuula obwakabaka bw’obwakabona bwa Katonda, Kitaawe. Ekitiibwa n’obuyinza bibeerenga eri oyo emirembe n’emirembe. Amiina.\n7 “Laba, ajja n’ebire,\nera n’amawanga gonna ku nsi galimukungubagira.”\n8 “Nze Alufa ne Omega,”† Alufa ne Omega ze nnukuta ez’Oluyonaani. Alufa y’esooka, Omega n’esembayo. Katonda ye ntandikwa era ye nkomererobw’ayogera Mukama Katonda, “oyo aliwo, eyabaawo era alikomawo, Ayinzabyonna.”\n9 Nze muganda wammwe Yokaana, abonaabonera awamu nammwe mu bwakabaka ne mu kugumiikiriza ebiri mu Yesu, nnali ku kizinga ekiyitibwa Patumo, olw’ekigambo kya Katonda era n’okujulira ebya Yesu. 10 Nnali mu mwoyo ku lunaku lwa Mukama waffe,‡ Olunaku lwa Mukama waffe: kye kikozesebwa okutegeeza olunaku olusooka olwa wiiki, era lujjukirwa nga lwe lunaku Yesu lwe yazuukirirako mu bafu. Lwe lunaku Abakristaayo kwe baakuŋŋaaniranga ne basolooza ebirabo ne mpulira eddoboozi ery’omwanguka emabega wange, eryavuga ng’ery’akagombe, 11 nga ligamba nti, “By’olaba, biwandiike mu kitabo, okiweereze eri Ekkanisa omusanvu: Ekkanisa ey’omu Efeso, n’ey’omu Sumuna, n’ey’omu Perugamo, n’ey’omu Suwatira, n’ey’omu Saadi, n’ey’omu Firaderufiya n’ey’omu Lawodikiya.”\n12 Ne nkyuka okulaba eyali ayogera nange, ne ndaba ebikondo by’ettaala ebya zaabu musanvu. 13 Era wakati mu byo ne ndabamu omuntu “eyali ng’Omwana w’Omuntu” eyali ayambadde ekyambalo ekiwanvu ekikoma ku bigere, nga yeesibye mu kifuba olukoba olwa zaabu. 14 Omutwe gwe n’enviiri ze byali byeru ng’ebyoya by’endiga ebyeru, era nga bifaanana ng’omuzira, n’amaaso ge nga gali ng’ennimi z’omuliro. 15 Ebigere bye byali ng’ekikomo ekizigule ekyakaayakana mu muliro n’eddoboozi lye nga liyira ng’amazzi amangi. 16 Yali akutte emmunyeenye musanvu mu mukono gwe ogwa ddyo era ng’alina ekitala ekyogi eky’obwogi obubiri§ Ekitala ekyogi eky’obwogi obubiri ekyogerwako wano, kyali kiwanvu nga kifaanana ekitala kya Sirasiya mu kamwa ke; n’ekyenyi kye nga kiri ng’enjuba eyakaayakana mu maanyi gaayo.\n*1:4 Amakanisa omusanvu gaali geeyawudde kilomita amakumi ataano nga gali mu ngeri ya nnekulungo, okuva ku Efeso okutuuka ku Lawodikiya, ekiri mu buvanjuba bwa Efeso. Ekitabo kyonna ekya kubikkulirwa kyaweerezebwa mu buli kkanisa\n†1:8 Alufa ne Omega ze nnukuta ez’Oluyonaani. Alufa y’esooka, Omega n’esembayo. Katonda ye ntandikwa era ye nkomerero\n‡1:10 Olunaku lwa Mukama waffe: kye kikozesebwa okutegeeza olunaku olusooka olwa wiiki, era lujjukirwa nga lwe lunaku Yesu lwe yazuukirirako mu bafu. Lwe lunaku Abakristaayo kwe baakuŋŋaaniranga ne basolooza ebirabo\n§1:16 Ekitala ekyogi eky’obwogi obubiri ekyogerwako wano, kyali kiwanvu nga kifaanana ekitala kya Sirasiya


Bukedde Online - Palamenti esiimye Kiprotich\nPalamenti esiimye Kiprotich\nVision Group egabudde abasiibi.\nAbatwalibwa mu ddwaaliro ly'e Kawolo babee...\nAdded 16th August 2012\nKATIKKIRO wa Uganda Mw., Amama Mbabazi alangiridde nti Pulezidenti Yoweri Museveni yalagidde gavumenti okusasulanga omusaala buli muzannyi wa Uganda anaagiwanguliranga omudaali.\nGavumenti yaakusasula buli awangula omudaali - Mbabazi\nBya Ahmed Kateregga\nKATIKKIRO wa Uganda Mw. Amama Mbabazi alangiridde nti Pulezidenti Yoweri Museveni yalagidde Gavumenti okusasulanga omusaala buli muzannyi wa Uganda anaagiwanguliranga omudaali.\nAte Minisita w'ebyensimbi ategeezezza nga Gavumenti bw'eggye omusolo ku buli kintu kyonna ekinaatonerwa Stephen Kiprotich olw'okuwangulira Uganda omudaali ogwa zaabu.\nYagambye nti omulanga gwa New Vision gwakavaamu Doola za Amerika 100,000 nti kyokka eyagala ziwere 500,000.\nBino byabadde mu Paalamenti eggulo ng'eteesa ku kiteeso ky'okusiima ebirungi enkumu Kiprotich by'akoledde Uganda bwe yagiwangulidde omudaali ogwa Zaabu mu mpaka za Olympics.\nKu mukolo guno n'omudaali gw'omugenzi John Akiibua gwe yawangulira Uganda mu 1972 nagwo baaguleese ate ne Docus Inzikuru eyawanagulira Uganda omudaali gwa Zaabu mu Common Wealth, naye yabaddewo.\nEkiteeso kyayanjuddwa Minista w'ebyenjigiriza n'ebyemizannyo Hon. Jesca Alupo ne kisembebwa ababaka abawerako. Basoose kulaba vvidiyo eraga engeri Kiprotich gye yaddukamu n'awangula.\nMinisiti omubeezi ow’ebyenjigiriza Dr. JC Muyingo ( ku ddyo) ng'abuuza ku Kiprotich mu Paalamenti eggulo. Ekif: Muwanga Kakooza\nKiprotich yatuukidde mu Paalamenti mu kitiibwa n'asisinkana Sipiika, eyamukkirizza okutuula mu kisenge omutuulwa ababaka bokka, era yabadde awerekeddwako omuduumizi w'abaserikale b'amakomera Dr. Johnson Byabashaija.\nBazadde be nabo baabaddewo, awamu ne b'ofiisa n'abaserikale b'amakomera abaakubye ebitundu by'onsatule eby'oluyimba lw'eggwanga ku ntandikwa ne ku nkomerero. Oluvannyuma Sipiika n'amugabula ekijjulo makeke.\nDr. Johnson Byabashaija omuduumizi w'abaserikale b'amakomera ( ku kkono). Wakati ye Stephen Kiprotich. Wano baabadde bayimba luyimba lwa ggwanga. Ekif: Muwanga Kakooza\nAbabaka b'e Sebei; Chemutai Pahyllis (Kapchorwa) ne Chelangat Tete Evelyn (NRM Bukwo) beefuze akazindaalo ne basaba ekitundu kyabwe kirowoozebweko olw'okuzaalira Uganda abazira abagiwangulira emidaali.\nEvelyn Tete yawambye akazindaalo ka bamiknisitra n'agamba nti ye kw'ajja okwogereranga era n'amaliriza nga yeewuunya Pulezidenti obutamulonda ku bwaminisita ng'ate y'akiikirira eyawangulidde Uganda emidaali.\nWano ng'awuubira ku babaka ba Paalamenti abaamwanirizza. Ekif: Muwanga Kakooza\nYasabye Stephen Kiprotich ne Moses Kipsiro babbulwemu enguudo mu Kampala, Gavumenti ereme kukoma ku kuzimbira bazadde ba Kiprotich nnyumba wabula efune weesenza abantu baayo bonna nti kubanga b'akamala okuggyibwa mu bibira gye baali beekukumye. Kino Katikkiro Mbabazi yasuubizza nti kigenda kukolwako.\nKiprotich ng'awandiika mu kitabo ky'abagenyi mu Paalamenti eggulo. Ekif: Muwanga Kakooza\nMbabazi yasiimye Kenya okutendeka Bannayuganda n'asaba amawanga ataano ag'obuvanjuba bwa Africa; Uganda, Kenya, Tanzania, Rwanda ne Burundi gakole tiimu emu kitusobozese okuwangulira East Africa emidaali mingi.\nPaalamenti yasoose kukungubagira abajaasi b'eggye lya Uganda ary'omu bbanga abaafiiridde mu kabenje k'ennyonyi e Kenya nga bagenda e Somalia.\nEbirala ku Kiprotich........................\nMuseveni awadde Kiprotich obukadde 200: Amuwaanye\nKIPROTICH asabye ebisuubizo bya Gavt. bireme kukoma mu bigambo\nAba NRM e Bungereza bawadde Kiprotich kakadde\nNze naggya Kiprotich mu kyalo - Bigingo\nKiprotich kati alya nga mulimi\nWeegatte ku Vision Group tudduukirire Stephen Kiprotich\nKiprotich ayogedde ebyamuyambye okuwangula zaabu\nEkirabo ky'amefuga: Kiprotich kyawadde Uganda\nLubaga egabye basale\nSiba wiigi egya mu myaka gyo\nOmuzzukulu eyezizza ettaka lya famire atunudde ebikalu\nOkuzimba ennyumba kulinga kuzaala mwana\nEngeri gy'ogula ettaka ettuufu ne batakufera


Okubala 27 Endagaano Enkadde nʼEndagaano Empya (LCB)\n27 Abawala ba Zerofekadi mutabani wa Keferi, mutabani wa Gireyaadi, mutabani wa Makiri, mutabani wa Manase, baali ba mu kika kya Manase mutabani wa Yusufu. Amannya g’abawala abo nga ge gano: Maala, ne Noowa, ne Kogula, ne Mirika ne Tiruza. 2 Lwali lumu, ne bajja okumpi n’omulyango gwa Weema ya Mukama ey’Okukuŋŋaanirangamu, ne bayimirira mu maaso ga Musa ne Eriyazaali kabona, ne mu maaso g’abakulembeze n’ag’ekibiina kyonna, ne bagamba nti, 3 “Kitaffe yafiira mu ddungu. Teyali omu ku bajeemu abagoberezi ba Koola abaajeemera Mukama; naye ye yafa bufi lwa bibi bye, naye teyalekawo baana babulenzi. 4 Lwaki erinnya lya kitaffe mu kika linaabulamu olw’obutazaala mwana wabulenzi? Mutuwe omugabo mu baganda ba kitaffe.”\n5 Musa n’aleeta ensonga zaabwe awali Mukama Katonda. 6 Mukama n’agamba Musa nti, 7 “Abawala ba Zerofekadi kye bagamba kituufu; bafunire omugabo ogw’obutaka awamu ne baganda ba kitaabwe, era n’omugabo gwa kitaabwe gubaweebwe.\n8 “Era gamba abaana ba Isirayiri nti, ‘Omusajja bw’anaafanga nga taleseewo mwana wabulenzi, kale omugabo gwe ogw’obusika bwe gunaaweebwanga omwana we omuwala. 9 Bw’ataabenga na mwana wabuwala, omugabo gwe onooguwanga baganda be. 10 Bw’anaabanga talina baganda be, omugabo gwe onooguwanga baganda ba kitaawe. 11 Kitaawe bw’aba nga teyalina baganda be, omugabo gwe onooguwanga owooluganda asinga okuba ow’okumpi mu kika kye, oyo y’anaagutwalanga. Eryo linaabanga tteeka erinaakwatibwanga abaana ba Isirayiri, nga Mukama Katonda bwe yalagira Musa.’ ”\n12 Awo Mukama Katonda n’agamba Musa nti, “Yambuka waggulu ku lusozi luno Abalimu olengere ensi gye mpadde abaana ba Isirayiri. 13 Bw’onoomala okugiraba, naawe ojja kugenda abantu bo bonna gye baalaga, nga bwe kyali ne ku muganda wo Alooni, 14 kubanga mwembi mwajeemera ekigambo kyange, abantu bwe baajagalala mu ddungu lya Zini ne mutampeesa kitiibwa ng’omutukuvu mu maaso gaabwe.” Ago ge gaali amazzi ag’e Meriba mu Kadesi mu ddungu ly’e Zini.\n15 Awo Musa n’agamba Mukama Katonda nti, 16 “Mukama Katonda w’emyoyo gy’abantu bonna, alonde omusajja okulabirira ekibiina kino, 17 afulumenga era ayingirenga mu maaso gaabwe, omuntu anaabafulumyanga era anaabayingizanga, abantu ba Mukama baleme okuba ng’endiga ezitaliiko musumba.”\n18 Mukama Katonda n’agamba Musa nti, “Twala Yoswa mutabani wa Nuuni, omusajja alimu omwoyo[a], omusseeko omukono gwo. 19 Muyimirize mu maaso ga Eriyazaali kabona ne mu maaso g’ekibiina kyonna, omukuutirire mu maaso gaabwe. 20 Mukwase ekitundu ky’obuyinza bwo, ekibiina kyonna eky’abaana ba Isirayiri batandike okumugondera. 21 Anajjanga n’ayimirira mu maaso ga Eriyazaali kabona anaamutegeezanga ebinaabanga bisaliddwawo ng’akozesa Ulimu mu maaso ga Mukama Katonda. Abaana ba Isirayiri bonna, bw’anaalagiranga banaafulumanga, era bw’anaalagiranga banaayingiranga.”